
(Pentafsiran ayat 21) 



Itulah keadaan orang-orang Munafiqin dan orang-orang yang 
mempunyai penyakit di dalam hati mereka, juga gambaran penyebar- 
penyebar khabar angin. Itulah gambaran mereka yang buruk, tetapi 
malapetaka kesusahan dan ketakutan tidak mengubahkan semua manusia 
kepada gambaran yang buruk itu, malah di sana ada golongan yang berseri- 
seri gemilang di tengah suasana yang gelap itu, hati mereka begitu tenang di 
tengah-tengah kemelut itu. Mereka penuh percaya kepada Allah dan redha 
dengan qadha' Nya. Mereka yakin mendapat kemenangan dari Allah selepas 
melalui segala keadaan yang cemas dan nanar ini. 

Al-Quran memulakan gambaran golongan yang berseri-seri gemilang 
itu dengan menyebut Rasulullah s.a.w.: 



( 21 ) 






21. "Sesungguhnya pada akhlak Rasulullah itu terdapat contoh teladan 
yang baik bagi kamu, iaitu bagi mereka yang mengharapkan keredhaan 
Allah dan keselamatan pada hari Akhirat dan banyak mengingati Allah." 

Walaupun di dalam suasana yang amat mencemas, susah dan letih 
lesu ini, namun Rasulullah s.a.w. tetap merupakan sumber keamanan, 
keyakinan, harapan dan ketenangan kepada kaum Muslimin. Pengkajian 
terhadap sikap Rasulullah s.a.w. di dalam menghadapi peristiwa peperangan 
al-Ahzab yang besar ini boleh memberi pedoman dan panduan kepada para 
pemimpin jama'ah dan pergerakan (da'wah Islamiyah). Ia memberi contoh 
tauladan yang baik kepada mereka yang mengharapkan keredhaan Allah dan 
balasan yang baik pada hari Akhirat, juga kepada mereka yang menunjukkan 
contoh yang baik dan mengingati Allah tanpa melupakan-Nya. 

Eloklah kita mengetahui serba sedikit tentang sikap Rasulullah s.a.w. 
ini sebagai contoh, kerana kita tidak dapat menghuraikannya dengan 
terperinci di sini. 

Rasulullah s.a.w. keluar menggali parit pertahanan bersama-sama 
kaum Muslimin. Beliau memotong dengan kapak, menyodok tanah dengan 
penyodok dan mengangkut tanah dengan keranjang-keranjang. Beliau turut 
menyanyikan sajak bersama mereka dengan suara yang tinggi semasa 
bekerja. Mereka menyanyikan sajak-sajak yang bersahaja yang digubah dari 
kejadian-kejadian yang berlaku. Misalnya ketika itu ada seorang Islam 
bernama Ju'ayl. Rasulullah s.a.w. tidak sukakan nama ini, lalu 
mengubahkannya kepada nama 'Amr. Lalu orang-orang Muslimin yang 
ber kerja menggali parit itu mendendangkan beramai-ramai sebuah sajak 
mengenainya yang bersahaja: 

Beliau menukar namanya 
Dari Juayl kepada Amr 
Setiap hari ada sahaja 
Beliau menolong si malang derita 

Apabila mereka mendendangkan kata-kata "Amr Rasulullah s.a.w. 
turut meningkah 'Amran'. Begitu juga apabila mereka mendendangkan kata- 
kata "Zah" beliau turut meningkah "Zahran". 

Di sini dapatlah kita gambarkan betapa mesranya suasana ketika itu, 
di mana kaum Mus l imin bekerja keras (menggali parit) dan Rasulullah s.a.w 
turut serta memotong dengan kapak, menyodok tanah dengan penyodok- 
penyodok, mengangkut tanah dengan keranjang-keranjang dan menyanyikan 
sajak ini bersama-sama mereka. Di sini juga dapat kita gambarkan bagaimana 
hebatnya suasana mesra ini melepaskan tenaga dan semangat di dalam jiwa 
mereka, mencurahkan perasaan sukarela, keghairahan, keyakinan dan 
kebanggaan di dalam hati mereka. 

Ketika itu Zaid ibn Thabit berada dalam kumpulan yang bertugas 
mengangkut tanah. Rasulullah s.a.w. telah memujinya, "Dia seorang belia 
yang amat bagus". (Pada suatu hari) dia mengantuk dan terus tertidur di 
dalam parit. Udara ketika itu sangat dingin, lalu 'Umarah mengambil 
senjatanya tanpa disedarinya. apabila dia tenjaga dia terkejut, lalu Rasulullah 
s.a.w. bersabda: "Wahai Abu Ruqad (pak tidur) Engkau tidur hingga senjata 
engkau hilang entah ke mana." Kemudian beliau bertanya: "Siapa tahu di 
mana senjata anak muda ini? Jawab 'Umarah, "Wahai Rasulullah s.a.w.! 
Senjatanya ada pada saya. Ujar beliau: "Pulangkan senjata itu kepadanya." 
Kemudian beliau melarang mereka supaya jangan menakut-nakutkan orang- 
orang Islam dan bergurau dengan mengambil barang-barang kepunyaan 
mereka. 

Peristiwa ini menggambarkan betapa mata dan hati Rasululiah s.a.w. 
sentiasa waspada dan ingat kepada setiap orang yang ada di dalam barisan 
perjuangan sama ada muda atau tua, juga menggambarkan semangat gurau 
senda yang manis dan mesra (sebagaimana tersemat dalam kata-kata beliau 
kepada Zaid ibn Thabit): "Wahai Abu Ruqad! (pak tidur) Engkau tidur 
hingga senjata engkau hilang entah ke mana". Pada akhirnya peristiwa ini 
juga menggambarkan keadaan suasana mesra, di mana kaum Muslimin 
hidup di bawah naungan Nabi mereka dalam masa yang amat genting itu. 

Di samping itu semangat perjuangan Rasulullah s.a.w. sentiasa melihat 
kemenangan dari jauh hingga beliau nampak kemenangan itu di dalam 
cahaya-cahaya api yang tercetus dari batu-batu yang terkena hayunan 
cangkul, kemudian beliau ceritakannya kepada kaum Muslimin untuk 
membangkitkan keyakinan dan kepercayaan di dalam hati mereka. 

Ujar Ibn Ishaq: Aku telah diceritakan dari Salman al-Farisi katanya 
"Aku sedang mencangkul di suatu sudut parit itu, tiba-tiba satu batu yang 
keras menyusahkan cangkulku. Rasulullah s.a.w. berada berhampiran 
denganku. Apabila beliau melihat aku mencangkul dan melihat tempat itu 
amat keras dan sukar kepada aku, beliau pun turun dan mengambil cangkul 
dari tanganku lalu beliau cangkulkan tempat itu dengan cangkulan yang kuat 
hingga terpercik cahaya api, kemudian beliau mencangkul sekali lagi dan 
cahaya api terpercik pula sekali lagi. Kemudian beliau mencangkul bagi kali 
yang ketiga dan sekali pula cahaya api itu terpercik". Ujar Salman: Aku pun 
berkata: 

"Demi ayah bondaku, apakah cahaya yang aku nampak terpancar ketika 
anda mencangkul itu. Sabda beliau "Engkau nampak cahaya itu, wahai 
Salman?" Jawab dia, "Ya, saya nampak". Sabda beliau: "Cahaya api pertama 
itu mengalamat bahawa Allah akan memberi kemenangan kepadaku 
mena'luk negeri Yaman, cahaya yang kedua pula mengalamatkan bahawa 
Allah akan memberi kemenangan kepada aku mena'luk negeri Syam dan 
negeri sebelah Barat dan cahaya yang ketiga mengalamatkan bahawa Allah 
akan memberi kemenangan kepada aku mena'luk negeri sebelah Timur". 

Tersebut di dalam kitab "t /2} 0t /^iJkarangan al-Maqrizi bahawa 

peristiwa ini adalah berlaku kepada 'Umar ibn al-Khattab dengan disaksikan 
oleh Salman al-Farisi r.a. 

Pada hari ini dapatlah kita gambarkan betapa hebatnya pengaruh kata- 
kata beliau itu di dalam hati kaum Muslimin yang sedang dikepung oleh 
serangan musuh itu. 

Di samping cerita-cerita Rasulullah s.a.w. yang gemilang itu dapatlah 
pula kita tokokkan dengan cerita Huzayfah yang pulang dari tugas meninjau 
keadaan bala tentera gabungan. Dia sedang dalam keadaan yang amat sangat 
sejuk, sedangkan Rasulullah s.a.w. ketika tu sedang mendirikan solat dengan 
berselimutkan kain lepas panjang salah seorang isterinya. Tetapi walaupun 
beliau sedang bersembahyang dan berhubung dengan Allah, namun beliau 
tidak membiarkan Huzayfah menggelentar kesejukan hingga beliau selesai 
sembahyang, malah beliau menarik Huzayfah di antara dua kakinya dan 
campakkan hujung kain lepas itu kepada Huzayfah supaya dia berselimut 
dengannya sementara beliau meneruskan sembahyangnya hingga selesai, 
lalu Huzayfah pun menyampaikan berita (pergerakan angkatan musuh) itu 
kepada beliau. Di menyampaikan berita gembira itu kepada beliau yang telah 
pun mengetahui berita itu dengan hatinya. Kemudian beliau mengirim 
Huzayfah untuk menghebohkan berita ini kepada kaum Muslimin, 

Cerita-cerita mengenai keberanian Rasulullah s.a.w., ketabahan dan 
kecekalan beliau dalam menghadapi keadaan yang ganas itu adalah jelas di 
sepanjang kisah peperangan itu. Kita tidak perlu lagi menyalinkan cerita- 
cerita itu di sini kerana ia sangat masyhur. 

Amatlah tepat firman Allah S.W.T.: 

(2i) 



21. "Sesungguhnya pada akhlak Rasulullah itu terdapat contoh teladan 
yang baik bagi kamu, iaitu bagi mereka yang mengharapkan keredhaan 
Allah dan keselamatan pada Hari Akhirat dan banyak mengingati Allah. 



(Pentafsiran ayat-ayat 22 - 25) 



Kemudian dikemukakan pula gambaran iman yang kukuh dan tenang 
dan gambaran cemerlang kaum Mu'minin dalam menghadapi kemelut dan 
bahaya serangan musuh yang menggoncangkan hati mereka itu. Peristiwa 
yang menggoncangkan hati itu telah diambil mereka sebagai bahan untuk 
menambahkan ketenteraman, kepercayaan, keceriaan dan keyakinan mereka: 



mk m km W Mj 

22. "Dan ketika orang-orang yang beriman melihat tentera-tentera 
gabungan, mereka berkata: Inilah apa yang telah dijanjikan Allah dan 
RasulNya, dan benarlah Allah dan RasulNya, dan pemandangan itu tidak 
menambahkan mereka melainkan keimanan dan penyerahan diri (kepada 
Allah)." 

Kemelut dan kesusahan yang dihadapi kaum Muslimin di dalam 
Peperangan Ahzab ini amatlah besar. Ia benar-benar menggoncangkan hati 
mereka sebagaimana digambarkan Allah Yang Maha Benar: 



11. "Di sanalah orang-orang Mu'min diuji dan digoncangkan (hati mereka) 
dengan goncangan yang amat kuat." 

Mereka semua adalah manusia yang mempunyai tenaga yang terbatas 
dan Allah tidak mentaklifkan mereka lebih dari keupayaan mereka. 
Walaupun mereka yakin akan mendapat pertolongan Allah pada akhirnya 
dan walaupun Rasulullah s.a.w. telah menyampaikan berita gembira kepada 
mereka tentang kemenangan dan pena'lukan negeri-negeri Yaman, Syam dan 
negeri di sebelah Barat dan Timur pada masa depan, namun kegawatan 
situasi itu yang sedang menghadapi kemelut yang hebat itu tetap 
menggoncang, mencemas dan menyebakkan pernafasan mereka. 

Di antara cerita-cerita yang lebih menggambarkan keadaan ini ialah 
cerita Huzayfah. Rasulullah s.a.w. memang menyedari keadaan para 
sahabatnya. Beliau melihat mereka dari dalam jiwa mereka sendiri. Oleh 
kerana itu beliau bersabda: "Siapakah orang yang sanggup keluar meninjau 
keadaan musuh kemudian balik semula ke sini nescaya akan kupohon 
kepada Allah supaya Dia jadikannya temanku di dalam Syurga?" 

Walaupun permintaan beliau itu disertakan dengan syarat kembali 
pulang dan dengan do' a mendapat ni'mat bersahabat dengan Rasulullah 
s.a.w. di dalam Syurga, namun tiada seorang pun yang tampil menyahut 
seruan beliau. Apabila beliau menyebut nama Huzayfah, dia berkata: "Aku 
tidak dapat mengelak lagi dan tampil berdiri sebaik sahaja beliau 
memanggilku." Situasi yang seperti ini tentulah tidak berlaku melainkan 
dalam keadaan yang paling cemas. 

Tetapi walaupun mereka berada di dalam ketakutan, di mana mata 
mereka meliar dan nanar, pernafasan mereka sebak, namun hubungan 
mereka dengan Allah tidak pernah putus, kefahaman mereka tidak 
menyimpang dari Sunnatullah dan mereka yakin kepada keteguhan 
Sunnatullah yang tidak pernah bergoyang. Mereka yakin bahawa titik akhir 
Sunnatullah itu akan terlaksana apabila titik awalnya telah terlaksana. Oleh 
kerana itulah mereka jadikan kecemasan yang dialami mereka itu sebagai 
landasan untuk menunggu pertolongan dari Allah. Ini adalah kerana mereka 
percaya kepada firman Allah S.W.T. sebelum ini: 







( 214 ) 




214. "Adakah kamu mengira bahawa kamu akan memasuki syurga 
sedangkan kamu belum menerima dugaan seperti orang-orang Mu'min 
yang terdahulu dari kamu? Mereka telah ditimpa malapetaka dan 
kesusahan dan mereka telah digoncangkan ketakutan sehingga Rasulullah 
s.a.w dan orang-orang Mu'minin yang ada bersamanya pernah bersungut 
bilakah tibanya pertolongan dari Allah? (Lalu dijawab): Sesungguhnya 
pertolongan Allah itu amat dekat." 

(Surah al-Baqarah) 

Kini mereka sedang digoncangkan ketakutan dan kerana itu 
pertolongan dari Allah sudah dekat kepada mereka. Justeru itu mereka 
berkata: 




( 22 ) 

22. "Mereka berkata: Inilah apa yang telah dijanjikan Allah dan Rasul dan 
benarlah Allah itu Rasul-Nya dan pemandangan itu tidak menambahkan 
mereka melainkan keimanan dan penyerahan diri (kepada Allah)." 



22. "Inilah apa yang telah dijanjikan Allah dan Rasul-Nya." 

Ketakutan, kesusahan, kegoncangan dan kesulitan ini adalah 
semuanya telah dijanjikan Allah bahawa Dia akan memberi pertolongan. 
Oleh itu pertolongan itu pasti datang: 



22. "Dan benarlah Allah dan Rasul-Nya" 

...yakni benarlah Allah dan Rasut-Nya yang telah menunjukkan alamat 
(kedatangan pertolongan itu) dan kerana itu hati mereka tetap yakin kepada 
pertolongan dan janji Allah: 



( 22 ) 




22. "Dan pemandangan itu tidak menambahkan mereka melainkan 
keimanan dan penyerahan diri (kepada Allah)." 

Mereka adalah segolongan manusia belaka. Mereka tidak mampu 
membersihkan diri mereka dari perasaan-perasaan manusia dan kelemahan- 
kelemahannya. Mereka tidak dituntut menjangkau batas-batas jenis mereka 
sebagai manusia dan tidak pula disuruh keluar dari lingkungan jenis manusia 
sehingga hilang segala sifat-sifat dan ciri mereka sebagai manusia. Oleh 
kerana itulah Allah jadikan mereka sedemikian rupa supaya mereka tetap 
dengan sifat-sifat manusia dan tidak berubah kepada jenis makhluk yang 
lain; tidak berubah kepada malaikat-malaikat tidak pula kepada syaitan- 
syaitan dan tidak pula kepada binatang dan batu batan. Sebagai manusia 
mereka tetap mengalami rasa takut dan cemas apabila dilanda kesusahan. 
Hati mereka akan bergoncang apabila menghadapi suasana bahaya yang 
melewati keupayaan mereka. Namun demikian, hati mereka tetap tertambat 
pada tali yang kukuh yang menghubungkan mereka dengan Allah. Tali inilah 
yang menghalangkan mereka dari gugur dan tali inilah yang membaharui 
harapan mereka dan mengawal mereka dari rasa putus asa. Dengan sifat-sifat 
inilah mereka menjadi contoh yang unik dan tiada tolak bandingnya di dalam 
sejarah manusia. 

Kita harus memahami hakikat ini supaya kita dapat memahami contoh 
golongan manusia yang unik ini. Kita harus memahami bahawa mereka 
hanya manusia. Mereka tidak terlepas dari tabiat manusia termasuk sifat-sifat 

yang kuat dan sifat yang lemah. Punca keistimewaan mereka ialah kerana 
mereka dengan sifat-sifat manusia mereka telah berjaya mendaki setinggi- 
tinggi kemuncak yang disediakan Allah untuk makhluk manusia, iaitu 
mereka telah memperlihatkan kebolehan mereka memelihara ciri makhluk 
manusia di bumi dan berpegang kukuh dengan tali perhubungan dengan 
langit (Allah). 

Apabila kita melihat kelemahan kita sekali sekala atau kegoncangan 
dan ketakutan kita sekali sekala atau melihat sekali sekala kecemasan kita 
dalam menghadapi kesusahan dan bahaya, maka janganlah kita berputus asa 
dari diri kita dan janganlah kita terlalu terharu hingga menganggap diri kita 
sudah habis atau tidak layak buat selama lamanya untuk memikul tugas yang 
besar, tetapi di samping itu janganlah pula kita menyokong kelemahan kita 
dan menyanjungnya sebagai sifat semulajadi manusia dan janganlah pula kita 
mempertahankan kelemahan itu dengan alasan ia juga telah dialami oleh 
orang-orang yang lebih baik dari kita. Yang perlu kepada kita ialah 
berpegang teguh dengan tali Allah untuk bangun kembali dari rebah dan 
memulihkan semula keyakinan dan ketenteraman kita serta menjadikan 
kemelut yang menggoncangkan hati kita itu sebagai alamat bahawa kita akan 
mendapat pentolongan dari Allah. Dengan demikian kita kembali menjadi 
kuat, teguh dan tenang untuk meneruskan penjalanan. 

Inilah imbangan yang telah membentuk golongan Mus l imin yang 
menjadi contoh yang unik di zaman permulaan Islam. Merekalah contoh 
yang disebut-sebut al-Qur'an, di mana diceritakan kisah-kisah perjuangan 
mereka yang gemilang dan keteguhan mereka memegang janji mereka 
dengan Allah. Di antara mereka ada yang gugur syahid dan ada pula yang 
menunggu untuk gugur syahid: 



( 23 ) 




23. "Di antara orang-orang yang beriman itu ada orang-orang yang benar 
benar menunaikan apa yang telah mereka janjikannya kepada Allah. Di 
antara mereka ada yang gugur syahid dan di antara mereka pula ada yang 
menunggu (mati syahid). Dan mereka tidak mengubahkan janji mereka 
sedikit pun." 

Mereka ini contoh golongan yang bertentangan dengan golongan yang 
keji yang berjanji dengan Allah bahawa mereka tidak akan berundur lari dari 
perjuangan kemudian mereka tidak menepati janji itu: 




15. "Sedangkan dahulunya mereka telah berjanji dengan Allah iaitu 
mereka tidak akan berpaling undur dan janji Allah tetap akan disoal." 

Imam Ahmad telah meriwayatkan dengan sanadnya dari Thabit 
katanya: Bapa saudaraku Anas ibn an-Nadhr r.a. sangat terkilan kerana tidak 
dapat ikut bersama Rasulullah s.a.w. di dalam Peperangan Badar. Dia berkata 
"Aku tidak ikut berjuang di dalam peperangan pertama yang diceburi 
Rasululah s.a.w. Demi sesungguhnya jika Allah memberi kesempatan 
kepadaku berjuang dalam peperangan selepas ini, nescaya Allah dapat 
melihat bagaimana aku berjuang." Ujar Thabit: Dia bimbang mengeluarkan 
perkataan yang lain. Kemudian dia turut berjuang bersama-sama Rasulullah 
s.a.w. di dalam Peperangan Uhud. Di sana dia bertemu dengan Saad ibn 
Mu'az r.a., lalu dia berkata kepadanya, "Aku tercium bau Syurga di Bukit 
Uhud" Kata Thabit: Lalu dia bertempur hingga gugur syahid. Di badannya 
terdapat lebih lapan puluh luka-luka ditetak, ditikam dan dipanah. Kata 
saudara perempuannya iaitu ibu saudaraku ar-Rubaiyi binti an-Nadhr: "Aku 
dapat mengenal mayat saudaraku itu dari jari-jarinya" ujar Thabit: lalu 
turunlah ayat ini: 



( 23 ) 




23. "Di antara orang-orang yang beriman itu ada orang-orang yang benar 
benar menunaikan apa yang telah mereka janjikannya kepada Allah. Di 
antara mereka ada yang gugur syahid dan di antara mereka pula ada yang 
menunggu (mati syahid). Dan mereka tidak mengubahkan janji mereka 
sedikit." 

(Hadith ini diriwayatkan oleh Muslim, at-Tirmizi dan an-Nasai dari hadith 
Sulaiman ibn al-Mughirah). 

Gambaran gemilang bagi contoh golongan Mu'minin ini adalah 
disebut di sini dengan tujuan untuk menyempurnakan gambaran iman 
berbanding dengan gambaran nifaq, keimanan yang lemah dan kemungkiran 
janji dari golongan lawannya supaya perbandingan itu dapat ditunjukkan 
dengan sempurna dalam rangka tarbiyah melalui peristiwa dari al-Qur'an. 

Gambaran itu diulaskan pula dengan menenangkan hikmat ujian dan 
akibat kemungkiran janji dan menyerahkan hal ini semuanya kepada 
kehendak iradat Allah: 




24. "Agar Allah memberi balasan kepada orang-orang yang benar kerana 
janji mereka dan menyeksakan orang-orang Munafiqin jika dikehendaki- 
Nya atau menerima taubat mereka. Sesungguhnya Allah Maha Pengampun 
dan Maha Pengasih." 

Ulasan sedemikian dibuat di tengah-tengah tayangan peristiwa- 
peristiwa dan pemandangan-pemandangan dengan tujuan untuk 
memulangkan segala urusan kepada Allah dan untuk menjelaskan hikmat 
peristiwa itu, kerana tiada peristiwa yang sia-sia dan tiada pula yang berlaku 
secara kebetulan sahaja, malah peristiwa-peristiwa itu adalah berlaku 
mengikut hikmat dan tadbir yang telah ditentukan Allah dan berakhir 
dengan kesudahan-kesudahan yang dikehendaki Allah, di mana rahmat 
Allah terhadap para hamba-Nya dapat dilihat dengan jelas. Rahmat dan 
keampunan Allah selama-lamanya lebih dekat dan lebih besar: 




24. "Sesungguhnya Allah Maha Pengampun dan Maha Pengasih." 

Kemudian cerita peristiwa yang besar itu ditamatkan dengan 
kesudahan yang membenarkan tanggapan orang-orang Mu'minin terhadap 
Allah, mengesahkan kesesatan orang-orang Munafiqin dan orang-orang yang 
menyebar khabar-khabar angin dan salahnya tanggapan dan kefahaman 
mereka, juga menjelaskan nilai-nilai keimanan pada penghabisan peristiwa 
itu: 




25. "Dan Allah telah menghalaukan kembali orang-orang kafir (tentera- 
tentera gabungan) dengan membawa dendam kesumat mereka. Mereka 
tidak mendapat sebarang kejayaan dan Allah telah menghindarkan orang- 
orang Mu'minin dari bencana peperangan dan Allah adalah Maha Kuat 
dan Maha Perkasa." 

Peperangan Ahzab itu telah bermula kemudian terus berlangsung dan 
akhirnya tamat. Aliahlah yang memegang teraju peperangan itu. Dialah yang 
mengendalikannya mengikut kehendak iradat-Nya. Hakikat ini telah 
diterangkan oleh ayat al-Quran yang tersebut dengan gaya 
pengungkapannya yang tersendiri, di mana segala peristiwa dan akibat telah 
disandarkan secara langsung kepada Allah Taala untuk menjelaskan hakikat 
ini dan menyematkannya di dalam hati dan menerangkan kefahaman Islam 
yang betul. 



(Pentafsiran ayat-ayat 26 - 27) 

Kekalahan itu bukan sahaja menimpa kaum Musyrikin Quraisy dan 
Ghatafan, malah turut menimpa Bani Qurayzah juga, iaitu kaum Yahudi 
yang menjadi sekutu kaum Musyrikin: 




26. "Dan Allah telah menurunkan golongan Ahlil-Kitab (Bani Qurayzah) 
yang telah membantu mereka (angkatan musuh) dari kubu-kubu mereka 
dan mencampakkan perasaan takut ke dalam hati mereka. Sebahagian dari 
mereka kamu bunuh dan sebahagian lagi kamu tawan." 



( 27 ) 




27. "Dan Allah telah mewariskan kepada kamu tanah-tanah mereka, rumah 
rumah dan harta benda mereka, juga tanah-tanah yang belum kamu 
memijaknya dan Allah adalah Maha Kuasa di atas segala sesuatu." 

Cerita (kekalahan Bani Qurayzah) ini memerlukan sedikit penjelasan 
mengenai kisah kaum Yahudi dengan kaum Muslimin. 

Orang-orang Yahudi di Madinah tidak pernah berdamai dengan Islam 
sejak kedatangannya kepada mereka kecuali dalam masa yang pendek sahaja. 
Rasulullah s.a.w. telah mengadakan perjanjian damai dengan mereka pada 
permulaan kedatangan beliau ke Madinah. Dalam perjanjian itu beliau 
mewajibkan mereka bekerja sama dan membantu untuk menjaga 
keselamatan Madinah serta mengenakan syarat supaya mereka jangan 
melakukan pengkhianatan, perbuatan-perbuatan yang jahat, pengintipan dan 
supaya mereka jangan membantu musuh dan melakukan perbuatan- 
perbuatan yang menyakiti. 

Tetapi tidak lama kemudian kaum Yahudi merasa bahawa agama yang 
baru ini mengancam kedudukan tradisional mereka selaku Ahlil-Kitab yang 
pertama kerana dengan sifat inilah membolehkan mereka menikmati 
kedudukan yang tinggi selama ini di kalangan penduduk Madinah. Mereka 
juga merasa terancam dengan peraturan baru masyarakat Madinah yang 
dibawa oleh Islam di bawah pimpinan Rasulullah s.a.w. Sebelum ini mereka 
dapat mempergunakan keadaan permusuhan yang wujud di antara suku Aus 
dan Khazraj itu untuk mendapat kedudukan yang tinggi di Madinah, tetapi 
sekarang apabila Islam telah berjaya menyatupadukan Aus dan Khazraj di 
bawah pimpinan Nabi mereka yang mulia, maka kaum Yahudi tidak lagi 
berpeluang mendapat air yang keruh untuk mereka menangguk keuntungan 
di antara dua puak itu. 

Yang menjadi pukulan yang amat hebat kepada kaum Yahudi ialah 
apabila Abdullah ibn Salam pendeta dan ahli agama mereka yang terkenal itu 
memeluk Islam. Allah telah membuka pintu hatinya kepada agama Islam lalu 
dia memeluknya kemudian dia mengajak semua ahli rumahnya supaya 
memeluk Islam dan mereka semua telah menganut Islam bersamanya. Tetapi 
apabila dia bimbang jika dia mengumumkan keislamannya tentulah orang- 
orang Yahudi akan membuat berbagai-bagai tuduhan terhadapnya, maka 
kerana itu dia telah meminta Rasulullah s.a.w. supaya beliau bertanya kepada 
orang orang Yahudi tentang peribadinya sebelum dia mengumumkan 
keislamannya kepada mereka. Apabila ditanya, mereka menjawab: Dia 
(Abdullah) itu penghulu kami dan anak penghulu kami, juga pendeta kami 
dan orang alim kami. Ketika inilah Abdullah ibn Salam keluar mendapatkan 
mereka dan meminta mereka supaya beriman sepertinya. Di sinilah mereka 
terperangkap. Lalu mereka melimparkan kata-kata yang buruk kepada 
Abdullah ibn Salam dan mengingatkan suku-suku Yahudi supaya 
berwaspada terhadapnya. Kini mereka merasa kedudukan keagamaan dan 
politik mereka benar-benar terancam. Oleh itu mereka mengambil keputusan 
untuk melancarkan tentangan yang tidak mengenal damai terhadap 
Muhammad s.a.w. 

Sejak itu bermulalah peperangan yang tidak pernah damai di antara 
kaum Yahudi dan Islam sehingga hari ini. 

Ia bermula dengan perang dingin menurut istilah sekarang, iaitu 
peperangan propaganda terhadap Muhammad s.a.w. dan terhadap Islam. Di 
dalam peperangan ini orang-orang Yahudi telah menggunakan berbagai- 
bagai cara yang terkenal di dalam sejarah mereka. Mereka menggunakan cara 
menaburkan keraguan terhadap kerasulan Muhammad s.a.w. dan 
melemparkan kekeliruan-kekeliruan di sekitar agama yang baru itu. Mereka 
menggunakan cara melaga-lagakan di antara orang-orang Islam, sekali di 
antara Aus dan Khazraj dan sekali pula di antara orang-orang Ansar dan 
Muhajirin. Mereka menggunakan cara mengintip orang-orang Islam untuk 
kepentingan musuh-musuh mereka dan kaum Musyrikin. Mereka 
menggunakan orang-orang dalam yang diambil dari orang-orang Munafiqin 
yang berpura-pura Islam untuk mencetuskan fitnah di dalam barisan orang- 
orang Islam. Akhir sekali mereka menunjukkan tembelang diri mereka yang 
sebenar dan menggunakan cara menggemblengkan tenaga untuk menyerang 
kaum Muslimin sebagaimana yang telah berlaku di dalam Peperangan Al 
Ahzab. 

Suku-suku kaum Yahudi yang terpenting ialah Bani Qaynuqa', Bani 
an-Nadhir dan Bani Qurayzah dan setiap suku itu masing-masing 
mempunyai masalah dengan Rasulullah s.a.w. dan orang-orang Islam. 

Suku Bani Qaynuqa' merupakan satu suku Yahudi yang paling berani. 
Mereka menaruh dendam terhadap kaum Muslimin apabila mereka 
mendapat kemenangan di dalam Peperangan Badar. Mereka bertindak 
mengganggu orang-orang Islam dan memungkiri perjanjian yang wujud di 
antara mereka dengan Rasulullah s.a.w. kerana bimbangkan kedudukan 



Tafsir Fi Zilalil Quran 



12 




Surah Al-Ahzab (Ayat 21 - 40) _ 



beliau akan menjadi begitu kuat hingga tidak mampu lagi ditentang mereka 
apatah lagi setelah beliau berjaya mengalahkan kaum Quraysy dalam 
peperangan pertama di antara beliau dengan mereka. 

Ibn Hisyam telah menceritakan hal mereka di dalam as-Sirah melalui 
saluran lbn Ishaq katanya: 

Di antara cerita Bani Qaynuqa' ialah Rasulullah s.a.w. telah 
mengumpul mereka di pasar Bani Qaynuqa' lalu bersabda kepada mereka: 
"Wahai sekalian orang-orang Yahudi! Takutilah kepada kemurkaan Allah 
sebagaimana yang telah menimpa kaum Quraysy, peluklah agama Islam 
kerana kamu telah pun mengetahui bahawa saya adalah seorang Nabi yang 
diutuskan Allah. Semua ini terdapat di dalam kitab suci kamu dan dalam 
janji Allah kepada kamu." Jawab mereka:" Wahai Muhammad, janganlah 
engkau tertipu apabila engkau mendapat kesempatan mengalahkan kaum 
(Quraysy) yang tidak tahu berperang itu. Kami, demi Allah, jika kami 
memerangi engkau, nescaya tahulah engkau bahawa kamilah orang-orang 
yang sebenar handal". 

Ibn Hisyam juga telah menceritakan hal mereka melalui saluran 
Abdullah ibn Ja'far katanya: 

Di antara cerita Bani Qaynuqa' ialah ada seorang perempuan Arab 
datang menjual barangnya di pasar Bani Qaynuqa'. Kemudian perempuan itu 
duduk bersama seorang tukang emas di pasar itu. Orang-orang Yahudi di 
situ mahu dia membuka mukanya, tetapi dia enggan lalu tukang emas itu 
mengambil hujung kain perempuan itu dan mengikatkannya di belakangnya. 
Apabila perempuan itu bangkit berdiri maka kainnya terus terselak 
mendedahkan 'auratnya. Mereka pun ketawa lalu perempuan itu menjerit 
menyebabkan seorang Islam menyerbu ke arah tukang emas itu dan 
membunuhnya, lalu orang-orang Yahudi menyerang orang Islam itu dan 
membunuhnya. Kemudian keluarga orang Islam itu menyeru kaum 
Muslimin melawan orang-orang Yahudi itu menyebabkan mereka marah, 
lalu terjadilah suatu pergaduhan di antara mereka dengan kaum Yahudi Bani 
Qaynuqa'. 

Ibn Ishaq telah menyambungkan cerita ini katanya: 

Lalu Rasulullah s.a.w. mengepung Bani Qaynuqa' sehingga mereka 
bersetuju menerima pengadilannya. Ketika inilah Abdullah ibn Ubay ibn 
Salul tampil menemui beliau seraya berkata: "Wahai Muhammad, tolonglah 
layan sekutu-sekutu saya dengan baik" (ketika itu Bani Qaynuqa' menjadi 
sekutu orang-orang Khazraj), tetapi Rasulullah s.a.w. tidak menghirau 
permintaannya, lalu dia merayu lagi, ("Wahai Muhammad, tolonglah layan 
sekutu-sekutu saya dengan baik." Rasulullah s.a.w. (sekali lagi) berpaling 
darinya, lalu dia memasukkan tangannya ke dalam saku baju besi Rasulullah 
s.a.w. Dan beliau pun bersabda kepadanya: "Lepaskan aku". Rasulullah 
s.a.w. kelihatan sangat marah hingga wajahnya berubah dan bersabda lagi: 
"Lepaskan aku". Jawab Abdullah: "Tidak, demi Allah saya tidak lepaskan 
anda sehingga anda berjanji memberi layanan yang baik kepada suku-suku 

saya. Mereka terdiri dari empat ratus orang yang tidak berbaju besi dan tiga 
ratus orang yang berbaju besi. Mereka telah mempertahankan saya dari 
orang-orang Arab dan bukan Arab. Anda boleh membunuh mereka dalam 
satu pagi sahaja. Sesungguhnya, demi Allah, saya takut ditimpa malapetaka". 
Kemudian Rasulullah s.a.w. menjawab: "Baiklah aku serahkan mereka 
kepada engkau". 

Abdullah ibn Ubay ibn Salul pada masa itu mempunyai kedudukan di 
kalangan kaumnya. Oleh kerana itu Rasulullah s.a.w. berkenan menerima 
permintaannya mengenai Bani Qaynuqa' dengan syarat mereka 
meninggalkan negeri Madinah. Mereka dibolehkan mengambil harta benda 
mereka bersama mereka kecuali senjata. Dengan ini terselamatlah negeri 
Madinah dari satu masyarakat Yahudi yang mempunyai kekuatan yang 
penting. 

Adapun kaum Yahudi Bani an-Nadhir pula, Rasulullah s.a.w. telah 
keluar untuk menemui mereka di dalam tahun yang Keempat Hijrah selepas 
Peperangan Uhud dengan tujuan menuntut mereka supaya bersama-sama 
membayar diat dua orang yang terbunuh mengikut perjanjian yang telah 
dimeteraikan di antara beliau dengan mereka. Apabila beliau menemui 
mereka, mereka pun berkata: "Baiklah, wahai Abul-Qasim, kami boleh 
menolong anda memenuhi permintaan yang dipinta anda itu." Tetapi apabila 
mereka berkumpul sesama mereka secara diam-diam mereka berkata: Kamu 
tidak akan menemui lelaki ini (Muhammad) dalam keadaannya yang seperti 
sekarang. Oleh itu siapa di antara kamu yang sanggup naik ke atas rumah ini 
dan menggugur batu ke atasnya supaya kita terselamat darinya? Ketika itu 
Rasulullah s.a.w. sedang duduk di tepi dinding rumah mereka. 

Apabila mereka hendak bertindak melaksanakan rancangan mereka 
yang jahat itu, Allah mengilhamkan kepada Rasulullah s.a.w. dan 
mendedahkan rancangan mereka terhadap beliau, lalu beliau pun bangkit 
dari tempat itu dan terus keluar pulang ke Madinah. Beliau memerintah 
kaum Muslimin supaya bersiap sedia untuk memerangi Bani an-Nadhir itu. 
Mereka berkubu di dalam kubu-kubu mereka dan Abdullah ibn Ubay ibn 
Salul kepala Munafiqin telah mengirim utusannya kepada mereka meminta 
mereka supaya bertahan dengan gagah berani dan gigih. Katanya: "Kami 
tidak akan menyerahkan kamu (kepada Muhammad). Jika kamu diserang, 
kami akan berperang bersama-sama kamu dan jika kamu diusir keluar, kami 
akan keluar bersama-sama kamu". Tetapi orang-orang Munafiqin tidak 
memenuhi janji mereka dan Allah telah mencampakkan perasaan takut ke 
dalam hati Bani an-Nadhir lalu mereka menyerah diri tanpa perang dan 
pertempuran. Mereka meminta Rasulullah s.a.w. supaya bersetuju 
melepaskan mereka keluar (dari Madinah) dan memelihara darah mereka 
dengan syarat mereka dapat membawa harta benda mereka sekadar yang 
dapat dibawa oleh unta-unta mereka kecuali senjata. Rasulullah s.a.w. telah 
bersetuju dengan permintaan mereka. Mereka pun keluar menuju Khaybar 
dan setengahnya menuju ke Syam. Di antara pembesar-pembesar mereka 
yang menuju Khaybar ialah Salam ibn Abul-Haqiq, Kinanah ibn Ar-Rabi' ibn 

Abul-Haqiq dan Huyai bin Akhtab. Merekalah tokoh-tokoh yang disebut- 
sebut sebagai orang-orang yang berusaha mengemblengkan kaum Musyrikin 
Quraysy dan suku Ghatafan (untuk memerangi kaum Muslimin) di dalam 
Peperangan Ahzab. 

Sekarang tibalah kita kepada kisah peperangan Bani Qurayzah. Di 
dalam Peperangan Ahzab. Dahulu telah pun diceritakan tentang pendirian 
mereka yang telah berpaling tadah menyebelahi kaum Musyrikin untuk 
memerangi kaum Muslimin dengan hasutan pemimpin-pemimpin Bani an- 
Nadhir terutama Huyai ibn Akhtab. Tindakan Bani Qurayzah membatalkan 
perjanjian yang dimeteraikan dengan Rasulullah s.a.w. di masa itu lebih 
menyulitkan kaum Muslimin dari menghadapi serangan tentera-tentera 
gabungan dari luar Madinah. 

Di antara cerita yang dapat menggambarkan betapa besarnya ancaman 
yang dihadapi kaum Muslimin dan betapa besarnya kebimbangan yang 
ditimbulkan oleh tindakan Bani Qurayzah yang membatalkan penjanjian itu 
ialah cerita yang menerangkan apabila berita pembatalan perjanjian itu 
sampai kepada Rasulullah s.a.w, beliau pun mengutus Sa'd ibn Mu'az ketua 
suku Aus, Sa'd ibn Ubbadah ketua suku Khazraj bersama-sama Abdullah ibn 
Rawahah dan Khawwat ibn Jubayr r.a. Sabda beliau "Pergilah tengok apakah 
benar berita tindakan kaum Yahudi itu atau tidak? Jika benar berilah satu 
isyarat yang dapat aku memahaminya dan janganlah kamu menimbulkan 
keadaan pecah belah pada orang ramai (dengan menghebohkan berita itu), 
dan jika mereka masih lagi menghormati perjanjian di antara kita dengan 
mereka, maka hendaklah kamu hebohkan berita kepada mereka." Cerita ini 
menggambarkan bagaimana Rasulullah s.a.w. menduga kesan berita itu 
kepada orang ramai Muslimin. 

Lalu rombongan itu pun keluar menemui Bani Qurayzah dan mereka 
dapati keadaan mereka lebih buruk dari berita yang sampai kepada mereka. 
Mereka mencaci Rasulullah s.a.w. Mereka berkata Siapakah Rasulullah? 
Tiada perjanjian dan tiada persetujuan di antara kami dengan Muhammad. 
Kemudian rombongan itu pulang menyampaikan berita itu kepada 
Rasulullah s.a.w. secara sindiran bukannya secara terus terang, lalu 
Rasulullah s.a.w. bersabda: "Wahai kaum Muslimin! Bergembiralah!" (Beliau 
berkata begitu dengan tujuan menguatkan semangat kaum Muslimin dari 
kesan berita yang buruk itu menjalar di dalam barisan mereka). 

Ujar Ibn Ishaq: Pada masa inilah kaum Muslimin mengalami 
kesusahan dan kecemasan yang amat berat. Mereka dikepung musuh dari 
hulu dan hilir sehingga mereka menaruh berbagai-bagai sangkaan dan 
setengah-setengah orang Munafiqin memperlihatkan sikap talam dua 
muka. . . hingga akhir. 

Demikianlah suasana di dalam masa Peperangan Ahzab: 

Apabila Allah S.W.T. menolong Nabi-Nya dengan memberi 
kemenangan kepada beliau dan mengusir musuh-musuhnya balik membawa 
dendam kesumat mereka, maka beliau pun pulang ke Madinah dan kaum 

Muslimin pun meletakkan senjata-senjata mereka. Ketika Rasulullah s.a.w. 
sedang bermandi manda membersihkan dirinya dari debu-debu perjuangan 
di rumah Ummu Salamah r.a., tiba-tiba Jibril a.s. menjelma dan berkata 
kepadanya: "Adakah anda telah meletakkan senjata, wahai Rasulullah?" 
Jawab Rasulullah s.a.w "Ya." Jibril: "Tetapi para malaikat belum lagi 
meletakkan senjata mereka dan inilah masa kembali memburu musuh." 
Kemudian Jibril berkata: 

"Sesungguhnya Allah memerintah anda bangkit menyerang Bani Qurayzah". 
Mereka tinggal beberapa batu dari Madinah. Peristiwa ini berlaku selepas 
sembahyang Zohor. Rasulullah s.a.w. telah berpesan (kepada kaum 
Muslimin). "Jangan sesiapa pun sembahyang 'Asar melainkan di tempat Bani 
Qurayzah." Apabila mereka berada di tengah perjalanan, waktu 'Asar pun 
masuk lalu setengah mereka menunaikan sembahyang dengan memberi 
alasan bahawa tujuan pesanan Rasuluflah s.a.w. tadi ialah untuk 
mempercepatkan penjalanan sahaja, sementara yang lain berkata: Kami tidak 
akan menunaikan solat 'Asar melainkan di tempat Bani Qurayzah. Tiada 
seorang pun dari dua puak itu mencela satu sama lain. 

Pemergian mereka diikuti oleh Rasulullah s.a.w. Beliau telah melantik 
Abdullah ibn Ummi Maktum sebagal pemangku pemerintah Madinah dan 
menyerahkan panji-panji angkatan tentera kepada Ali ibn Abu Talib r.a. 
Beliau telah memerangi Bani Qurayzah dan mengepung mereka selama dua 
puluh lima malam. Setelah dikepung sebegitu lama, maka pada akhirnya 
mereka bersetuju untuk menerima apa sahaja keputusan yang akan dibuat 
terhadap mereka oleh Sa'd ibn Mu'az ketua suku Aus r.a. kerana Bani 
Qurayzah merupakan sekutu suku Aus di zaman jahiliyah. Mereka percaya 
bahawa Sa'd ibn Mu'az akan memberi keputusan yang baik kepada mereka 
sebagaimana yang telah dilakukan oleh Abdullah ibn Ubay ibn Salul 
terhadap sekutunya kaum Yahudi Bani Qaynuqa' sehingga dia dapat 
meminta Rasulullah s.a.w. membebaskan Bani Qaynuqa'. Oleh itu mereka 
fikir bahawa Sa'd juga akan berbuat seperti Abdullah ibn Ubay terhadap 
mereka. Mereka tidak tahu bahawa Sa'd r.a. telah mendapat kecederaan 
akibat terkena anak panah di dalam Peperangan Ahzab menyebabkan urat 
nadi lengannya terputus dan darah keluar tidak berhenti. Rasulullah s.a.w. 
telah membakarkan luka itu dengan besi panas untuk memberhentikan 
darahnya dan menempatkannya di sebuah khemah rawatan di dalam masjid 
agar beliau dapat melawatnya dari dekat. Sa'd telah berdoa kepada Allah: 
"Ya Allah, jika Engkau telah menetapkan ada lagi peperangan dengan kaum 
Quraysy, maka panjangkanlah umur kami untuk menghadapi peperangan 
itu, dan jika Engkau telah memberhentikan peperangan di antara kami 
dengan mereka, maka hindar kannya, dan janganlah Engkau matikan daku 
sehingga hatiku puas membalas perbuatan Bani Qurayzah." Do'anya telah 
diperkenankan Allah S.W.T. Mereka telah ditakdirkan bersetuju untuk 
menerima apa sahaja keputusan Sa'd terhadap mereka dengan pilihan dan 
permintaan mereka sendiri. 

Ketika itulah Rasulullah s.a.w. menjemput Sa'd dari Madinah supaya 
datang mengadili Bani Qurayzah. Apabila dia datang dengan menunggang 
keldai yang khusus disediakan untuknya, maka orang-orang Aus pun datang 
merayu kepadanya. Mereka berkata: "Wahai Sa'd! Mereka (Bani Qurayzah) 
itu adalah bekas sekutu-sekutu engkau. Adililah mereka dengan baik." 
Orang-orang Aus terus memujuk Sa'd supaya kasihan belas kepada Bani 
Qurayzah tetapi Sa'd mendiamkan diri dan apabila mereka terus 
mendesaknya, diapun berkata: "Sekarang sampailah masa kepada Sa'd 
membuat keputusan yang tegas kerana Allah tanpa mengendahkan celaan 
siapa pun." Mendengar jawapan ini mereka pun faham bahawa Sa'd tidak 
akan membiarkan Bani Qurayzah itu hidup. 

Apabila Sa'd menghampiri khemah Rasulullah s.a.w. beliau bersabda 
(kepada perajurit-perajurit Islam): Bendirilah kamu sekalian menyambut 
ketua kamu". Mereka sekalian berdiri dan menurunkan Sa'd dari 
kenderaannya kerana menghormati kedudukannya agar ia lebih berwibawa 
mengenakan hukuman terhadap Bani Qurayzah. 

Apabila Sa'd duduk, Rasulullah s.a.w. pun bersabda kepadanya: 
"Mereka ini", beliau menunjuk kepada Bani Qurayzah, "telah bersetuju untuk 
menerima sebarang hukuman engkau. Oleh itu hukumkan mereka dengan 
apa sahaja hukuman yang disukai engkau." Lalu Sad r.a. bertanya: "Adakah 
hukuman saya akan diluluskan ke atas mereka?" Jawab Rasulullah s.a.w.: 
"Ya." Tanya Sa'd lagi: "Adakah hukuman saya akan diluluskan ke atas 
orang-orang yang ada di dalam khemah ini?" Jawab beliau: "Ya." Tanya Sa'd 
lagi: "Adakah hukuman saya juga akan diluluskan oleh orang yang berada di 
sebelah ini?" (Dia menunjukkan ke pihak Rasulullah s.a.w, sambil 
memalingkan mukanya dari beliau kerana menghormatinya). Jawab beliau: 
"Ya". Kemudian Sa'd r.a. pun berkata: "Saya membuat keputusan semua 
perajurit mereka dibunuh, zuriat mereka ditawan dan harta benda mereka 
dirampas." Lalu Rasulullah s.a.w. bersabda: 

"Engkau telah menghukumkan dengan hukuman Allah dari atas tujuh petala 
langit". 

Kemudian Rasulullah s.a.w. memerintah supaya digalikan parit dan 
apabila parit-parit itu siap digali, mereka pun dibawa ke sana dengan tangan 
yang terikat ke belakang dan dipancung. Jumlah mereka ialah di antara tujuh 
dan lapan ratus orang. Kanak-kanak mereka yang belum baligh dan wanita- 
wanita mereka dijadikan tawanan dan harta benda mereka dirampas, 
termasuk dalam kumpulan yang dibunuh itu ialah Huyai ibn Akhtab 
(pemimpin Bani an-Nadhir) yang turut masuk ke dalam kubu Bani Qurayzah 
sebagai menepati janjinya dengan mereka. 

Sejak hari itu lemahlah pengaruh Yahudi dan gerakan talam dua muka 
di Madinah. Kaum Munafiqin menundukkan kepala mereka dan merasa 
gentar terhadap perbuatan-perbuatan yang telah dilakukan mereka. Selepas 
peristiwa-peristiwa ini kaum Musyrikin tidak lagi berfikir dan merancang 
untuk memerangi kaum Muslimin, malah sebaliknya kaum Musliminlah 

yang memerangi mereka sehingga sampai kepada masa pena'lukan Makkah 
dan Ta'if . Dapatlah dikatakan bahawa di sana ada hubungan yang rapat di 
antara gerakan Yahudi dengan gerakan orang-orang Munafiqin dan kaum 
Musyrikin. Pengusiran Yahudi dari negeri Madinah telah menamatkan 
hubungan itu. Di sini dapatlah dilihat satu perbezaan amat jelas di antara dua 
zaman itu di dalam sejarah pertumbuhan dan kemantapan kerajaan Islam. 

Tepatlah seperti firman Allah: 




(26) 




26. "Dan Allah telah menurunkan golongan Ahlil-Kitab (Bani Qurayzah) 
yang telah membantu mereka (angkatan musuh) dari kubu-kubu mereka 
dan mencampakkan perasaan takut ke dalam hati mereka. Sebahagian dari 
mereka kamu bunuh dan sebahagian lagi kamu tawan." 




(27) lfl|j 



27. "Dan Allah telah mewariskan kepada kamu tanah-tanah mereka, 
rumah-rumah dan harta benda mereka, juga tanah-tanah yang belum kamu 
memijaknya dan Allah adalah Maha Kuasa di atas segala sesuatu." 

Yang dimaksudkan dengan tanah-tanah yang diwarisi oleh kaum 
Muslimin yang belum dipijak mereka mungkin tanah-tanah kepunyaan Bani 
Qurayzah yang berada di luar perkampungan mereka, kerana harta-harta itu 
semua termasuk di dalam harta benda mereka yang menjadi milik kaum 
Muslimin, mungkin juga ungkapan itu merupakan isyarat bahawa Bani 
Qurayzah akan menyerah tanah-tanah mereka tanpa perang. Jadi maksud 
"pijak" di dalam ayat ini ialah "perang". 



(27) 




27. "Dan Allah adalah Maha Kuasa di atas segala sesuatu." 

Ayat ini merupakan ulasan yang diambil dari alam kenyataan. Ulasan 
ini mengembalikan segala perkara kepada Allah. Ayat yang telah lepas juga, 
iaitu ketika menceritakan kisah peperangan ini telah mengembalikan segala 
urusan kepada Allah. Ia menyandarkan tindakan-tindakan di dalam 
peperangan itu secara langsung kepada Allah untuk menegakkan hakikat 
yang agung ini iaitu hakikat yang telah ditanamkan Allah di dalam hati kaum 
Muslimin dengan perantaraan peristiwa-peristiwa yang berlaku dan dengan 

penerangan al-Quran selepas berlakunya peristiwa-peristiwa itu supaya 
menjadi asas kefahaman Islam di dalam jiwa mereka. 

Demikianlah tamatnya tayangan peristiwa yang amat besar, iaitu satu 
peristiwa yang mengandungi peraturan-peraturan, nilai-nilai, arahan-arahan 
dan dasar-dasar yang dibawa oleh al-Quran untuk diterapkan ke dalam hati 
kaum Muslimin dan kehidupan mereka. 

Demikianlah peristiwa-peristiwa yang berlaku itu menjadi bahan 
tarbiyah dan al-Qur'an menjadi pemandu dan penterjemah kehidupan dan 
peristiwa-peristiwanya, juga penterjemah arah aliran dan kefahaman- 
kefahamannya. Kini nilai-nilai telah mantap dan hati menjadi tenang dan 
yakin melalui ujian-ujian Ilahi dan bimbingan al-Qur'an. 



(Tamat Juzu' Yang Kedua Puluh Satu) 

JUZU' YANG KEDUA PULUH DUA 




Dengan nama Allah Yang Maha Penyayang dan Maha Pengasih 



(Kumpulan ayat-ayat 28 - 35) 







28. Wahai Nabi! Katakanlah kepada isteri-isterimu: Jika kamu mengingini 
kehidupan dunia dan perhiasannya, maka marilah supaya aku berikan 
kepada kamu bayaran mut'ah dan menceraikan kamu dengan cara yang 
baik. 



( 29 ) 




29. Dan jika kamu menghendaki (keredhaan) Allah dan Rasul-Nya serta 
negeri Akhirat, maka sesungguhnya Allah telah menyediakan pahala yang 
amat besar kepada mereka yang membuat amalan yang baik di antara 
kamu. 




30. Wahai isteri-isteri Nabi! Barangsiapa di antara kamu yang melakukan 
perbuatan keji yang nyata, nescaya akan digandakan azab balasannya dua 
kali ganda, dan perkara itu adalah amat mudah kepada Allah. 







( 31 ) 



m 

31. Dan barang siapa di antara kamu yang ta'at kepada Allah dan Rasul- 
Nya dan beramal salih Kami akan kurniakan kepadanya pahala amalannya 
dua kali ganda dan Kami sediakan untuknya rezeki yang amat mulia. 




32. Wahai isteri-isteri Nabi! Kamu bukanlah seperti mana-mana perempuan 
yang lain, jika kamu bertaqwa. Oleh itu janganlah kamu bersikap tunduk 
berlembut semasa bercakap-cakap (dengan lelaki-lelaki asing) hingga 
menimbulkan keinginan orang yang mempunyai penyakit di dalam 
hatinya, dan bercakaplah di dalam perkara yang baik. 




33. Dan hendaklah kamu menetap di rumah kamu dan janganlah kamu 
mendedahkan diri seperti pendedahan (wanita-wanita) di zaman jahiliyah 
pertama. Dan dirikanlah solat serta keluarkan zakat dan ta'atlah kepada 
Allah dan Rasul-Nya. Sesungguhnya Allah bermaksud hendak 
menghapuskan dosa dari kamu, wahai Ahlil Bait, dan membersihkan kamu 
sebersih-bersihnya. 




( 34 ) 



34. Dan ingatlah apa yang dibacakan di rumah-rumah kamu dari ayat-ayat 
Allah dan hikmat (hadith-hadith rasul), sesungguhnya Allah adalah Maha 
Halus (tadbirNya) dan Maha Pakar. 

35. Sesungguhnya lelaki-lelaki dan perempuan-perempuan yang Muslim, 
lelaki-lelaki dan perempuan-perempuan yang Mu'min, lelaki-lelaki dan 
perempuan-perempuan yang taat, lelaki-lelaki dan perempuan perempuan 
yang bercakap benar, lelaki-lelaki dan perempuan-perempuan yang sabar, 
lelaki-lelaki dan perempuan-perempuan yang khusyu', lelaki-lelaki dan 
perempuan-perempuan yang bersedekah, lelaki-lelaki dan perempuan- 
perempuan yang berpuasa, lelaki-lelaki dan perempuan perempuan yang 
memelihara anggota kelamin dan lelaki-lelaki dan perempuan-perempuan 
yang banyak mengingati Allah itu adalah telah disediakan Allah untuk 
mereka keampunan dan pahala yang amat besar. 

Pelajaran yang ketiga dari Surah al-Ahzab ini adalah khusus untuk 
para isteri Nabi s.a.w. selain dari ayat selingan akhir yang menjelaskan pahala 
kepada seluruh lelaki dan perempuan Islam. Di dalam ayat-ayat awal surah 
ini telah disebut bahawa para isteri Nabi itu telah digelarkan sebagai "Ibu-ibu 
para Mu'minin. Taraf keibuan yang tinggi ini mempunyai kewajipan- 
kewajipannya, dan kedudukan mereka sebagai isteri Nabi itu juga 
mempunyai tanggungjawab-tanggungjawabnya. Di dalam pelajaran ini 
disebut sebahagian dari kewajipan-kewajipan itu dan dijelaskan nilai-nilai 
yang dikehendaki Allah sebagai gambaran dan asas rumahtangga Nabi yang 
menjadi contoh teladan dan pedoman kepada orang-orang yang menuju jalan 
Allah. 



(Pentafsiran ayat-ayat 28 - 29) 







28. Wahai Nabi! Katakanlah kepada isteri-isterimu: Jika kamu mengingini 
kehidupan dunia dan perhiasannya, maka marilah supaya aku berikan 
kepada kamu bayaran mut'ah dan menceraikan kamu dengan cara yang 
baik. 



(29) 




29. Dan jika kamu menghendaki (keredhaan) Allah dan Rasul-Nya serta 
negeri Akhirat, maka sesungguhnya Allah telah menyediakan pahala yang 
amat besar kepada mereka yang membuat amalan yang baik di antara 
kamu. 

Nabi s.a.w. telah memilih cara hidup berpada-pada untuk dirinya dan 
keluarganya. Ini bukan kerana beliau tidak mampu uniuk hidup mewah, 
kerana beliau telah hidup hingga ke zaman mewah, di mana banyak negeri- 
negeri tertaluk kepadanya dan banyak harta-harta rampasan perang 
diperolehinya dan di mana orang-orang Islam yang dahulunya tidak 
mempunyai harta dan bekalan makanan telah menjadi senang. Namun begitu 
dalam sebulan kadang-kadang dapur rumahnya tidak juga berasap 
walaupun beliau begitu murah bersedekah, memberi dan menghadiah. Tetapi 
itulah pilihan beliau yang meletakkan dirinya lebih tinggi dari kemewahan 
hidup dunia, dan itulah keinginan beliau yang tulus mencari keredhaan di 
sisi Allah, iaitu keinginan seorang yang mampu hidup mewah tetapi dia 
sengaja tidak mahu, dan meletakkan dirinya lebih tinggi darinya dan sengaja 
memilih (cara hidup yang seperti itu). Rasulullah s.a.w. bukanlah diwajibkan 
oleh aqidah dan syariat supaya beliau dan keluarganya hidup seperti itu. 
Kenikmatan-kenikmatan dan kesenangan-kesenangan hidup itu bukanlah 
diharamkan kepadanya mengikut aqidah dan syariat dan beliau tidak sekali- 
kali mengharamkan kenikmatan-kenikmatan itu kepada dirinya apabila 
keni'matan itu datang kepadanya secara spontan tanpa berusaha dengan 
susah payah, atau keni'matan itu berada di hadapannya secara kebetulan, 
tetapi beliau tidak mengejar dan mengingini keni'matan-keni'matan, tidak 
berpoya-poya di dalamnya dan tidak sibuk memikirkannya. Beliau tidak 
mentaklikkan umatnya supaya hidup seperti beliau kecuali mereka yang 
suka hidup begitu kerana meletakkan dirinya dimaqam yang mengatasi 
keni'matan-keni'matan hidup dan kerana mahu membebaskan dirinya dari 
belenggu keni'matan agar hidup merdeka dari keinginan dan kehendak- 
kehendak nafsu. 

Tetapi para isteri Nabi s.a.w. adalah perempuan-perempuan dan 
manusia biasa. Mereka mempunyai perasaan-perasaan manusia. Walaupun 
mereka mempunyai kelebihan, kehormatan dan kedudukan yang amat dekat 
dengan sumber nubuwah yang mulia, namun keinginan semulajadi mereka 
kepada keni'matan hidup itu tetap bersemarak di dalam hati mereka. Apabila 
mereka melihat keadaan hidup yang senang dan mewah yang dikurniakan 
Allah kepada Rasul-Nya dan kepada orang-orang Mu'minin mereka pun 
bersungut kepada Rasulullah s.a.w. tentang habuan nafqah mereka. Beliau 
tidak menyambut baik tuntutan mereka, malah beliau menyambutnya 
dengan dukacita dan dengan perasaan yang tidak senang, kerana beliau ingin 
mereka hidup dengan cara hidup yang telah dipilihnya, iaitu hidup bebas, 
luhur dan redha, sunyi dari kesibukan memikirkan urusan-urusan 
keni'matan hidup. Beliau mahu kehidupannya dan kehidupan mereka yang 
berada di dalam naungannya supaya tetap hidup di atas kemuncak yang 
gemilang itu yang bersih dari pengaruh dan campuraduk hidup dunia ini 
bukan memandang dari segi halal dan haram, kerana perkara-perkara yang 
halal dan haram itu memang telah jelas, telapi memandang dari segi 
kebebasan dari godaan-godaan kehidupan dunia yang murah. 

Beliau amat dukacita dengan tuntuan nafkah yang dikemukakan oleh 
para isterinya sehingga beliau mengasingkan diri dari para sahabatnya. Ini 
amatlah menyusahkan mereka. Mereka datang untuk menemui beliau, tetapi 
tidak diizinkan masuk. 

Imam Ahmad telah meriwayatkan dengan sanadnya dari Jabir r. a. 
katanya: Abu Bakr r.a. telah datang meminta izin untuk menemui Rasulullah 
s.a.w. dan ramai orang duduk di pintunya, Rasulullah s.a.w. ketika itu 
sedang duduk, tetapi dia tidak diizinkan masuk. Kemudian datang pula 
'Umar r.a. lalu meminta izin, tetapi tidak juga diizinkan. Setelah itu barulah 
beliau memberi izin kepada Abu Bakr dan Umar r.a., lalu kedua-duanya 
masuk. Ketika itu Rasulullah s.a.w. sedang duduk dan dikelilingi oleh isteri- 
isterinya. Rasulullah s.a.w. diam tidak bercakap. Umar r.a. berkata. Aku pasti 
bercakap dengan Nabi s.a.w. semoga beliau ketawa. Lalu Umar r.a. pun 
berkata: "Wahai Rasulullah! Tahukah anda anak perempuan Zaid tadi telah 
menuntut nafkah (yang lebih) dari saya, lalu saya pukul lehernya?" Nabi 
s.a.w. terus ketawa hingga ternampak geraham-gerahamnya dan bersabda: 
"Mereka yang ada di sekelilingku ini juga menuntut nafkah dariku." Lalu 
Abu Bakar r.a. bangun menuju kepada Aisyah untuk memukulnya, dan 
Umar r.a., juga bangun menuju kepada Hafsah. Kedua-duanya berkata: 
"Apakah engkau berdua mahu menuntut sesuatu yang tidak ada pada 
beliau? Lalu ditahan oleh Rasulullah s.a.w. Kemudian para isteri Nabi s.a.w. 
pun berkata: "Demi Allah selepas majlis ini, kami tidak akan menuntut 
kepada Rasulullah s.a.w. sesuatu yang tidak ada pada beliau." Ujar rawi, di 
sini Allah Azzawajalla menurunkan ayat yang memberi pilihan kepada 
mereka, lalu beliau pun menyampaikan pilihan itu mula-mula kepada 
'Aisyah r.a. seraya bersabda: 

"Abang hendak menyampaikan satu perintah kepada engkau (untuk 
diputuskan oleh engkau), tetapi abang tidak suka engkau mengambil 
keputusan yang terburu-buru sehingga engkau (lebih dahulu) berunding 
dengan dua orang tua engkau". Lalu Aisyah r.a. bertanya: "Apa dia?" Kata 
rawi, beliau pun membaca ayat: 




( 28 ) 




Lalu Aisyah r.a. berkata: "Adakah dalam perkara hendak memilih 
abang, hamba patut berunding dengan orang tua hamba? Bahkah hamba 
tetap memilih Allah dan Rasul-Nya, tetapi hamba harap abang tidak 
menceritakan pilihan hamba ini kepada mana-mana isteri abang yang lain 
Rasulutlah s.a.w.: 




a|U 

"Sesungguhnya Allah tidak mengutuskan abang untuk memberi 
kepayahan, tetapi Dia mengutuskan abang untuk memberi kemudahan. 
Oleh itu tiada seorang pun dari isteri-isteri (abang yang lain) yang 
menanyakan abang tentang keputusan yang telah dipilih engkau 
melainkan abang akan ceritakannya kepada dia." 

(Muslim mengeluarkan hadith ini dari hadith Zakaria bin Ishaq) 

Mengikut riwayat al-Bukhari dengan sanadnya dari Abu Salamah ibn 
Abdul Rahman bahawa 'Aisyah r.a. isteri Nabi s.a.w. telah menceritakan 
kepadanya bahawa Rasulullah s.a.w. telah datang mendapatkannya apabila 
Allah Ta'ala menyuruh beliau memberi pilihan kepada para isterinya. Kata 
'Aisyah: Rasulullah s.a.w. telah mulakan dengan aku dengan sabdanya, 
"Abang hendak menyampaikan satu perintah kepada engkau (untuk 
diputuskan engkau), oleh itu janganlah engkau terburu-buru mengambil 
keputusan sehingga engkau berunding dengan dua orang tua engkau". 
Sedangkan beliau memang tahu bahawa orang tuaku tidak akan 
menyuruhku bercerai dengan beliau. Kata 'Aisyah: Kemudian beliau 
bersabda: Sesungguhnya Allah Ta'ala berfirman: 

Lalu aku pun berkata: Adakah kerana ini hamba patut berunding 
dengan orang tua hamba? Sesungguhnya hamba tetap mahukan Allah, Rasul- 
Nya dan negeri Akhirat. 

Kedatangan al-Qur'anul Karim ialah untuk menggariskan nilai-nilai 
asasi dalam persepsi Islam terhadap hidup dunia. Nilai-nilai ini pastilah 
mempunyai terjemahannya yang hidup di dalam rumahtangga Nabi s.a.w. 
dan kehidupan peribadinya. Nilai-nilai ini pastilah dilaksanakan dengan 
gambaran yang sejelas-jelasnya di dalam rumahtangga beliau yang selama- 
lamanya menjadi pedoman kepada umat Muslimin dan agama Islam 
sehingga Qiamat. 

Kedua-dua ayat yang menawarkan pilihan itu telah diturunkan untuk 
menggariskan jalan yang betul sama ada memilih hidup dunia dan hiasan- 
hiasannya yang indah atau memilih Allah, Rasul-Nya dan negeri Akhirat, 
kerana hati yang sebiji itu tidak dapat mengisi dua persepsi terhadap hidup 
dunia dan Allah tidak menjadikan dua hati di dalam dada seseorang. 

Para isteri Nabi s.a.w. telah pun mengambil keputusan: "Demi Allah, 
selepas majlis ini kami tidak akan menuntut kepada Rasulullah s.a.w. sesuatu 
yang tidak ada padanya". Ayat al-Qur'an itu telah diturunkan untuk 
menjelaskan lunas persoalan ini. Masalah di sini bukannya masalah ada atau 
tidak ada pada Rasulullah s.a.w., tetapi masalahnya ialah membuat pilihan 
yang mudah di antara memilih Allah, Rasul-Nya dan negeri Akhirat dengan 
memilih keni' matan dan kesenangan hidup dunia sama ada khazanah 
kekayaan bumi berada di dalam tangan mereka atau rumah mereka kosong 
dari bekalan-bekalan makanan. Mereka telah membuat pilihan yang mutlaq 
iaitu mereka tetap memilih Allah, Rasul-Nya dan negeri Akhirat setelah 
ditawarkan pilihan yang tegas ini. Kedudukan mereka yang tinggi di sisi 
Rasulullah s.a.w. melayakkan mereka berada di kemuncak yang tinggi yang 

sesuai dengan rumah seorang Rasul yang agung. Menurut setengah-setengah 
riwayat. Nabi s.a.w. amat bergembira dengan keputusan ini. 

Eloklah kita berhenti sebentar merenungi peristiwa ini dari beberapa 
sudutnya 

Peristiwa ini menggariskan persepsi Islam yang jelas terhadap nilai- 
nilai. Ia menggariskan jalan kesedaran dan perasaan terhadap dunia dan 
Akhirat. Ia menghapuskan di dalam hati Muslim segala rasa teragak-agak 
dan terumbang-ambing di antara memilih nilai-nilai dunia dengan memi l ih 
nilai Akhirat, di antara menuju ke hala bumi dengan menuju ke hala langit. Ia 
membersihkan hati dari segala hubungan yang asing yang menjadi 
penghalang di antaranya dengan ketulusannya terhadap Allah Yang Tunggal. 

Dalam satu segi yang lain pula, peristiwa ini menggambarkan kepada 
kita hakikat kehidupan Rasulullah s.a.w. dan orang-orang yang hidup 
bersamanya dan berhubung dengannya. Yang paling indah dari hakikat ini 
ialah kehidupan mereka adalah satu kehidupan seorang manusia biasa, iaitu 
manusia yang tidak terlepas dari sifat-sifat, perasaan-perasaan dan ciri-ciri 
mereka sebagai manusia di samping sifat-sifat keagungan mereka yang unik 
dan ketulusan mereka kepada Allah Yang Tunggal. Perasaan-perasaan dan 
sentimen-sentimen manusia tidak mati di dalam hati mereka, malah 
meningkat ke tahap yang luhur dan bersih dari noda-noda campur aduk. 
Tabiat manusia yang manis tetap ada pada mereka, dan tabiat ini tidak 
menghalang jiwa mereka dari meningkat ke darjat yang paling sempurna 
yang disediakan kepada manusia. 

Kita sering kali tersilap apabila kita menggambarkan Nabi s.a.w. dan 
para sahabatnya dengan gambaran yang tidak sebenar dan tidak lengkap, 
iaitu gambaran di mana kita membersihkan mereka dari segala perasaan dan 
sentimen manusia dengan anggapan bahawa dengan gambaran ini kita 
menaikkan darjat mereka dan membersihkan diri mereka dari segala sesuatu 
yang kita fikirkannya sebagai cacat dan lemah. 

Kesilapan itu melukiskan gambaran yang tidak berpijak di alam 
kenyataan, iaitu gambaran yang disalutkan dengan lingkaran-lingkaran 
cahaya kehebatan yang kabur menyebabkan sifat-sifat mereka sebagai 
manusia tidak ketara lagi, dan kerana itu terputuslah hubungan manusia di 
antara kita dengan mereka. Rupa mereka di dalam hati kita di tengah 
lingkaran-lingkaran cahaya kehebatan itu kelihatan lebih dekat kepada 
bayang-bayang yang tidak dapat disentuh dan dipegang dengan tangan 
hingga kita merasakan mereka seolah-olah satu makhluk yang berlainan dari 
kita atau mereka seolah-olah malaikat atau makhluk lain seumpamanya yang 
sama sekali tidak mempunyai perasaan dan sentimen manusia. Walaupun 
gambaran khayal ini begitu indah dan berkaca-kaca, namun tidak 
menjauhkan mereka dari lingkungan kita hingga kita tidak dapat lagi 
mencontohi dan mengikut jejak mereka kerana berputus asa dari 
kemungkinan dapat meniru mereka secara amali di dalam kehidupan kita di 
alam kenyataan. Dengan gambaran sedemikian, hilanglah sepenting-penting 

unsur penggerak di dalam pelajaran sirah, iaitu unsur yang merangsangkan 
perasaan kita untuk meniru dan mengambil contoh teladan, kerana yang 
mengambil tempat unsur ini ialah perasaan kekaguman dan keta'juban yang 
tidak menghasilkan apa-apa selain dari satu perasaan yang kabur dan tidak 
jelas, walaupun perasaan ini menarik tetapi ia tidak melahirkan kesan amali 
di dalam kehidupan kita di alam kenyataan. Kemudian kita juga kehilangan 
hubungan harmoni yang saling berinteraksi yang hidup di antara kita dengan 
tokoh-tokoh yang agung itu kerana hubungan yang saling berinteraksi itu 
hanya wujud sebagai hasil dari perasaan kita bahawa mereka adalah manusia 
yang sebenar, yang hidup dengan sentimen-sentimen, perasaan-perasaan dan 
emosi-emosi yang sama dengan jenis perasaan-perasaan, sentimen-sentimen 
dan emosi-emosi yang ada pada kita, tetapi mereka telah meningkat ke taraf 
yang luhur dan bersih dari noda-noda yang bercampur dengan perasaan- 
perasaan kita. 

Hikmat kebijaksanaan Allah amat jelas apabila Dia memilih para rasul- 
Nya dari jenis manusia juga bukan dari jenis malaikat atau dari jenis makhluk 
yang lain dari manusia, supaya hubungan yang sebenar tetap wujud di 
antara kehidupan para rasul dengan kehidupan para pengikut mereka, dan 
supaya pengikut-pengikut mereka merasa bahawa hati mereka diselubungi 
perasaan-perasaan dan sentimen-sentimen dari jenis perasaan-perasaan dan 
sentimen-sentimen seperti mereka juga, walaupun perasaan-perasaan dan 
sentimen-sentimen para rasul itu telah meningkat ke tahap yang luhur dan 
bersih. Dengan demikian dapatlah mereka menyintai mereka dengan 
kecintaan seorang manusia terhadap seorang manusia yang lain dan 
timbullah keinginan mereka untuk meniru mereka sebagai seorang manusia 
yang kecil meniru seorang manusia yang agung. 

Dalam peristiwa yang menawar pilihan itu kita berdepan dengan 
keinginan tabiat semula jadi para isteri Nabi s.a.w. sebagai perempuan yang 
memang mengingini keni' matan. Di sini juga kita berdepan dengan 
gambaran kehidupan rumahtangga Nabi s.a.w. dengan para isterinya yang 
merungut dan mempersoalkan perkara nafqah kepada beliau. Perbuatan itu 
mengganggu ketenangan beliau, namun begitu beliau tidak menerima 
kehendak Abu Bakr dan 'Umar r.a. hendak memukul Aisyah dan Hafsah 
kerana perbuatan itu. Persoalan di sini ialah persoalan perasaan dan 
keinginan manusia yang bersih dan meningkat ke tahap yang luhur, tetapi 
perasaan-perasaan itu tetap tidak padam dan terpendam. Demikianlah 
keadaan mereka sehingga datang perintah Allah menawarkan pilihan kepada 
mereka. Lalu mereka tetap memilih Allah, Rasul-Nya dan negeri Akhirat, dan 
pilihan itu dibuat mereka tanpa sebarang paksaan dan tekanan. Oleh kerana 
itu hati Rasul s.a.w. amat bergembira apabila beliau dapati hati para isterinya 
juga telah berjaya meningkat ke puncak yang luhur, bersih dan gemilang itu. 

Kita juga berdepan dengan sentimen manusia yang manis pada hati 
Rasulullah s.a.w. Beliau amat kasih kepada Aisyah dan mahukan dia 
meningkat ke taraf nilai-nilai yang dikehendaki Allah untuk beliau dan ahli 
rumahnya. Oleh kerana itu beliau mulakan dengan 'Aisyah apabila 

menawarkan pilihan Allah itu. Beliau mahu menolongnya untuk meningkat 
ke tahap yang luhur dan bersih itu. Beliau meminta kepadanya supaya jangan 
mengambil keputusan yang terburu-buru sehingga dia berunding dengan 
dua orang tuanya sedangkan beliau memang tahu bahawa kedua-dua orang 
tuanya tidak akan menyuruh dia bercerai dengan beliau sebagaimana telah 
diterangkan olehnya sendiri. Sentimen yang manis di hati Nabi s.a.w. dapat 
ditangkap oleh daya kefahaman 'Aisyah, dan kerana itu dia dengan sukacita 
merakamkannya di dalam percakapannya. Di dalam pencakapan ini juga 
dapat dilihat dengan jelas bahawa Rasulullah s.a.w. amat sayangkan isterinya 
yang muda itu dan kerana itu beliau mahukannya supaya meningkatkan 
dirinya ke tahap hidup yang dihayati dan kekal bersama-sama beliau pada 
tahap itu, iaitu bersama-sama berkongsi nilai-nilai yang asasi itu di dalam 
hatinya sebagai nilai-nilai yang dikehendaki Allah untuk beliau dan ahli 
rumahnya. Begitu juga dapat dilihat dengan jelas bahawa 'Aisyah r.a. adalah 
seorang isteri yang amat bergembira kerana mendapat tempat yang teguh di 
dalam hati Rasulullah s.a.w., kerana itu dia dengan sukacita merakamkan 
kasih sayang beliau terhadap dirinya dan kehendak beliau supaya dia 
berunding dengan dua orang tuanya untuk memilih puncak yang tinggi dan 
kekal bersama beliau di puncak yang gemilang itu. Kemudian di sini juga kita 
dapat diperhatikan perasaan-perasaan keperempuanannya apabila dia 
meminta Rasulullah s.a.w. supaya beliau jangan menceritakan kepada isteri- 
isterinya yang lain bahawa dia telah memilih beliau apabila ditawarkan 
pilihan itu. Permintaan ini membayangkan keinginan 'Aisyah r.a. untuk 
memperlihatkan bahawa dia telah membuat pilihan yang unik dan berbeza di 
antara pilihan para isteri beliau yang lain atau dengan setengah-setengah 
isteri beliau yang lain, malah di sini juga kita dapat perhatikan dari satu 
sudut yang lain keagungan nubuwah yang terkandung dalam jawapan 
Rasulullah s.a.w. apabila beliau bersabda kepada 'Aisyah r.a.: 

" Sesungguhnya Allah tidak mengutuskan abang untuk memberi kepayahan, tetapi 
Dia mengutuskan abang untuk memberi kemudahan. Oleh itu tiada seorang pun dari 
isteri-isteri (abang yang lain) yang menanyakan abang tentang keputusan yang telah 
dipilih oleh engkau melainkan abang akan ceritakan kepada dia. " 

Yakni beliau tidak suka menyembunyikan dari mana-mana isterinya sesuatu 
yang dapat menolong mereka ke arah kebaikan, begitu juga beliau tidak suka 
mengujikan dengan ujian yang menyukarkan mereka, malah beliau memberi 
pertolongan kepada setiap isteri yang berkehendakkan pertolongan supaya 
dia dapat meningkatkan dirinya ke tahap yang luhur dan dapat 
membebaskannya dari godaan-godaan kesenangan hidup dunia. 

Inilah sifat-sifat manusia yang baik yang sayugia kepada kita - ketika 
menceritakan sirah - jangan menghapuskannya dan jangan mengabaikannya 
dan seterusnya jangan memperkecilkan nilai-nilai kerana dengan memahami 
hakikat sifat-sifat inilah dapat menjalinkan satu hubungan yang hidup di 
antara kita dengan syakhsiyah Rasulullah s.a.w, dan syakhsiyah para 
sahabatnya r.a., iaitu hubungan yang mengandungi rasa saling simpati dan 



Tafsir Fi Zilalil Quran 



28 




Surah Al-Ahzab ( Ayat 21 - 40) _ 



saling mengerti yang merangsangkan hati untuk mencontohi dan meniru 
mereka di alam kenyataan. 



(Pentafsiran ayat-ayat 30 - 31) 



Sekarang marilah kita kembali semula kepada nas al-Qur'an setelah 
membuat selingan ini dan setelah menggariskan nilai-nilai dunia dan Akhirat 
dan membuktikan hikmat firman Allah: "Allah tidak menjadikan bagi 
seseorang itu dua hati di dalam dadanya" dalam satu gambaran amali yang 
berlaku di dalam kehidupan Nabi s.a.w. dan ahli rumahnya. Di dalam nas al- 
Qur'an itu kita dapati ia mula menerangkan balasan khusus yang disediakan 
kepada para isteri Nabi s.a.w. sesuai dengan kedudukan mereka yang tinggi 
di sisi Rasulullah yang terpilih: 



( 30 ) 




30. "Wahai isteri-isteri Nabi! Barang siapa di antara kamu yang melakukan 
perbuatan keji yang nyata, nescaya akan digandakan azab balasannya dua 
kali ganda, dan perkara itu adalah amat mudah kepada Allah." 




( 31 ) 4®>j 



31. "Dan barang siapa di antara kamu yang ta'at kepada Allah dan Rasul 
Nya dan beramal salih Kami akan kurniakan kepadanya pahala amalannya 
dua kali ganda dan Kami sediakan untuknya rezeki yang amat mulia." 

Itulah tanggungjawab kedudukan mereka yang tinggi selaku para 
isteri Rasulullah s.a.w. dan selaku ibu-ibu para Muminin. Sifat dan 
kedudukan inilah yang meletakkan kewajipan-kewajipan yang berat ke atas 
mereka dan memelihara mereka dari melakukan perbuatan yang keji. 
Andainya seorang dari mereka melakukan perbuatan yang keji secara 
terbuka, maka dia akan menerima hukuman azab dua kali ganda. Andaian 
itu bertujuan untuk menjelaskan tanggungjawab kedudukan mereka yang 
tinggi itu: 




30. "Dan perkara itu adalah amat mudah kepada Allah." 

Kedudukan mereka yang tinggi di sisi Rasulullah s. a. w. yang terpilih 
itu tidak menyukar Allah (untuk menghukum mereka) sebagaimana yang 
mungkin difikirkan oleh orang-orang yang tertentu. 



mfai 



31. "Dan barang siapa di antara kamu yang ta'at kepada Allah dan Rasul 
Nya dan beramal salih Kami akan kurniakan kepadanya pahala amalannya 
dua kali ganda, dan Kami sediakan untuknya rezeki yang amat mulia." 

Amalan-amalan yang salih itu merupakan terjemahan amali dari 
ketaatan dan kerendahan diri kepada Allah: 




31. "Kami akan kurniakan kepadanya pahala amalannya dua kali ganda" 

sebagaimana balasan azab terhadap mereka digandakan dua kali ganda 



(31) 




31. "Dan Kami sediakan untuknya rezeki yang amat mulia." 

Dan rezeki itu telah pun disediakan untuknya di samping pahala yang 
berlipat ganda sebagai limpah kurnia dari Allah. 



(Pentafsiran ayat-ayat 32 - 34) 



Kemudian al-Qur'an menerangkan kedudukan istimewa para isteri 
Rasulullah s.a.w. yang tidak ada pada perempuan-perempuan yang lain dan 
kewajipan-kewajipan mereka dalam melayani orang ramai, juga kewajipan- 
kewajipan mereka di dalam amal ibadat. Kemudian al-Quran menerangkan 
kepada mereka bagaimana Allah memberi ri'ayah istimewa kepada 
rumahtangga Nabi yang mulia itu dan menjaganya dari segala noda-noda 
dan dosa dan mengingatkan mereka agar mengingatkan ayat-ayat al-Quran 
dan hikmat yang dibaca di rumah-rumah mereka yang menjadikan mereka 
mempunyai tanggungjawab yang khusus dan meletakkan mereka pada 
kedudukan yang unik di antara seluruh perempuan-perempuan yang lain: 

( 32 ) 




32. "Wahai isteri-isteri Nabi! Kamu bukanlah seperti mana-mana 
perempuan yang lain, jika kamu bertaqwa. Oleh itu janganlah kamu 
bersikap tunduk berlembut semasa bercakap-cakap (dengan lelaki-lelaki 
asing) hingga menimbulkan keinginan orang yang mempunyai penyakit di 
dalam hatinya, dan bercakaplah di dalam perkara yang baik". 




33. "Dan hendaklah kamu menetap di rumah kamu dan janganlah kamu 
mendedahkan diri seperti pendedahan (wanita-wanita) di zaman jahiliyah 
pertama. Dan dirikanlah solat serta keluarkan zakat dan taatlah kepada 
Allah dan Rasul-Nya. Sesungguhnya Allah bermaksud hendak 
menghapuskan dosa dari kamu, wahai Ahlil-Bait dan membersihkan kamu 
sebersih-bersihnya." 




( 34 ) 



34. "Dan ingatlah apa yang dibacakan di rumah-rumah kamu dan ayat-ayat 
Allah dan hikmat (hadith-hadith Rasul), sesungguhnya Allah adalah Maha 
Halus (tadbir-Nya) dan Maha Pakar." 

Ketika Islam datang, ia dapati masyarakat Arab sama seperti 
masyarakat-masyarakat yang lain yang wujud pada masa itu iaitu 
masyarakat yang memandang perempuan hanya sebagai alat keni'matan dan 
pemuasan-pemuasan hawa nafsu. Oleh kerana itu, dari segi insaniyah, 
masyarakat itu memandang kaum perempuan dengan pandangan yang 
rendah. 

Begitu juga Islam dapati dalam masyarakat Arab semacam kekacauan 
di dalam hubungan-hubungan seks dan dapati peraturan kekeluargaannya 
tidak kukuh sebagaimana telah diterangkan di dalam surah ini 

Hal yang sedemikian ditambah pula dengan pandangannya yang 
rendah terhadap seks, kejatuhan adirasa kecantikan, pemusatan minatnya 
kepada nafsu fizikal yang kuat dan tidak memberi perhatian kepada 
kecantikan yang luhur, tenang dan bersih. Semuanya dapat dilihat dengan 
jelas di dalam sajak-sajak jahiliyah yang berkisar di sekitar tubuh perempuan 



Tafsir Fi Zilalil Quran 



31 



Surah Al-Ahzab (Ayat 21 - 40) _ 



dan menekankan perhatiannya di sekitar anggota-anggota dan makna-makna 
yang paling kasar dari tubuh perempuan. 

Apabila Islam datang, ia mulai meninggikan pandangan masyarakat 
terhadap seks dan menekankan sudut insaniyah di dalam hubungan di antara 
lelaki dan perempuan, kerana hubungan ini bukanlah semata-mata bertujuan 
untuk memenuhi kelaparan jasad dan memadamkan keinginan nafsu daging 
dan darah yang kuat, malah hubungan itu merupakan pertalian di antara dua 
makhluk manusia yang diikatkan dengan kasih sayang. Pertalian ini 
melahirkan ketenangan dan kesenangan. Pertalian ini mempunyai matlamat 
yang berhubung kait dengan iradat Allah dalam penciptaan manusia, 
pembangunan di bumi dan pemerintahan manusia selaku khalifah di bumi 
dengan Sunnatullah. 

Demikian Islam mulai memberi perhatian yang berat kepada pertalian- 
pertalian keluarga dan menjadikannya sebagai asas peraturan dan 
penyusunan masyarakat dan mengirakannya sebagai tapak semaian bagi 
pertumbuhan dan perkembangan generasi-generasi baru manusia. Islam 
mengadakan jaminan-jaminan untuk melindungi tapak semaian ini dan 
membersihkan dari segala perasaan dan tanggapan yang mengotori 
udaranya. 

Undang-undang keluarga mengambil ruang yang besar di dalam 
undang-undang Islam dan ruang yang amat nyata di dalam ayat-ayat al- 
Qur'an. Di samping mengadakan undang-undang itu. Islam juga sentiasa 
memberi bimbingan untuk menguatkan asas yang pokok yang menjadi tapak 
tegak masyarakat terutama mengenai kebersihan jiwa, kebersihan 
perhubungan di antara lelaki dan perempuan dan memeliharakannya dari 
segala perbuatan yang tidak senonoh serta membersihkannya dari kerakusan 
nafsu walaupun di dalam hubungan jasad semata-mata. 

Di dalam surah ini, peraturan masyarakat dan urusan keluarga telah 
mengambil ruang yang besar. Di dalam ayat-ayat yang sedang kita bicarakan 
sekarang ini terdapat firman-firman yang ditujukan kepada para isteri Nabi 
s.a.w. Ia memberi arahan dan bimbingan kepada mereka mengenai hubungan 
mereka dengan orang ramai terutama mengenai diri mereka sendiri dan 
hubungan mereka dengan Allah. Allah berfirman kepada mereka: 



( 33 ) 

33. "Sesungguhnya Allah bermaksud hendak menghapuskan dosa dari 
kamu, wahai Ahlil-Bait, dan membersihkan kamu sebersih-bersihnya." 

Sekarang marilah kita perhatikan sarana-sarana untuk menghapuskan 
dosa dan sarana-sarana untuk membersihkan diri yang diterangkan Allah 
kepada mereka, sedangkan mereka adalah ahlil rumah dan para isteri Nabi 
s.a.w. yang merupakan wanita-wanita yang paling bersih di antara seluruh 
wanita-wanita di muka bumi ini dan sedangkan wanita-wanita lain lebih 

memerlukan kepada sarana-sarana ini dari mereka yang hidup di bawah 
lindungan dan rumahtangga Rasulullah s. a. w. 

Ia dimulai dengan menyedarkan mereka terhadap kedudukan mereka 
yang tinggi dan kelebihan mereka di atas seluruh wanita yang lain. Ia 
menerangkan bahawa kedudukan mereka adalah satu kedudukan yang unik 
di antara seluruh wanita di muka bumi ini dengan syarat mereka memenuhi 
hak-hak tanggungjawab dan kewajipan-kewajipan yang dikehendaki oleh 
kedudukan itu. 




32. "Wahai isteri-isteri Nabi! Kamu bukanlah seperti mana-mana 
perempuan yang lain, jika kamu bertaqwa." 

Kamu berada pada kedudukan yang tidak dikongsi oleh mana-mana 
perempuan pun, tetapi kedudukan ini hanya dicapai dengan taqwa. 
Persoalan di sini bukannya persoalan semata-mata wujudnya hubungan yang 
dekat dengan Rasulullah s.a.w., malah pastilah dilaksanakan hak-hak 
tanggungjawab hubungan yang dekat itu pada diri mereka sendiri. 

Itulah hak tanggungjawab yang berat yang menjadi landasan agama 
ini. Hak tanggungjawab ini telah dijelaskan oleh Rasulullah s.a.w. ketika 
beliau berseru kepada ahli rumahnya supaya jangan tertipu dengan 
kedudukan mereka yang dekat dengan beliau, kerana kedudukan itu tidak 
dapat menyelamatkan mereka dari azab Allah. Sabda beliau: 

diUl 'i/ i^.. Ua^ lUjLP L . ,1 h+i ! j & iljl L t oS L 

. L. J U J* ^ 

"Wahai Fatimah anak Muhammad! Wahai Safiyah anak Abdul Muttalib! 
Wahai kaum keluarga Mutalib! Aku tidak memiliki apa-apa untuk 
menyelamatkan kamu dari azab Allah. Mintalah dari hartaku apa yang 
kamu suka." 

(Dikeluarkan oleh Muslim) 

Di dalam satu riwayat yang lain. 

Ij.LJsjl v— L j ijUt [j J LJLii j— I jB 

j-Jla* L «. jUl j . x . « .<■> Lj cjU! 

jdllj ^Lj jLJl dJLwLi CJJ a o lj ijldl . r ,i! Ij-LL! 

. pl .,..» aijj . \gP-j jjl U_Ji «il ^ p-Ssi ^ 

"Wahai sekalian kaum Quraysy! Selamatkan diri kamu dari api Neraka. 
Wahai kaum keluarga Abdul Muttalib! Selamatkan diri kamu dari api 
Neraka. Wahai Fatimah binti Muhammad! Selamatkan dirimu dari api 
Neraka, kerana sesungguhnya aku tidak miliki apa apa untuk 

menyelamatkan kamu dari azab Allah, kecuali aku hanya mempunyai 
hubungan rahim dengan kamu yang aku akan basahkannya 
(peliharakannya di dunia) dengan sewajarnya" 

(Riwayat Muslim dan at-Tirmizi) 

Setelah menjelaskan kepada mereka tentang kedudukan yang dicapai 
oleh mereka dengan taqwa itu, maka Allah mulakan dengan menerangkan 
sarana-sarana yang dikehendaki Allah untuk membersihkan dosa dari ahli 
rumah Rasulullah s.a.w.: 




32. "Oleh itu janganlah kamu bersikap tunduk berlembut semasa 
bercakap-cakap (dengan lelaki-lelaki asing) hingga menimbulkan 
keinginan orang yang mempunyai penyakit di dalam hatinya". 

Allah melarang mereka apabila mereka bercakap dengan lelaki-lelaki 
yang asing supaya jangan ada di dalam nada suara mereka sikap tunduk 
berlemah-lembut yang boleh menimbulkan nafsu berahi pada kaum lelaki 
dan pada orang-orang yang berniat serong di dalam hati mereka. Siapakah 
wanita-wanita yang diperingatkan Allah itu? Mereka ialah para isteri Nabi 
s.a.w. dan ibu-ibu para Mu'minin yang tiada siapa pun berniat serong 
terhadap mereka sekali imbas pada hemat akal. Di zaman manakah 
peringatan itu? Di zaman Nabi s.a.w., iaitu zaman angkatan manusia pilihan 
dari seluruh zaman, tetapi Allah yang menciptakan lelaki dan perempuan itu 
mengetahui bahawa di dalam suara perempuan — apabila ia bercakap 
dengan sikap tunduk dan dengan kata-kata yang lemah-lembut — ada 
tarikan yang boleh menimbulkan nafsu keinginan dan niat yang serong pada 
hati. Kaum lelaki yang berpenyakit (berniat jahat) memang wujud di semua 
zaman dan di semua masyarakat terhadap semua perempuan walaupun dia 
isteri Nabi dan ibu para Mu'minin. Oleh itu kaum perempuan tidak dapat 
membersihkan diri mereka dari kecemaran dan dosa sehingga mereka 
menjauhi dari awal-awal lagi segala sebab-sebab yang merangsangkan nafsu 
yang jahat itu. 

Bagaimana pula dengan masyarakat yang kita hayati sekarang ini, 
iaitu masyarakat di zaman kita yang sakit, kotor dan rendah ini, di mana 
nafsu keinginan dan niat-niat yang serong (terhadap perempuan) 
bermaharajalela dan subur? Bagaimana pula dengan kita yang berada di 
dalam suasana (sekarang), di mana segala sesuatu merangsangkan nafsu 
keinginan dan menggerakkan syahwat seks? Bagaimana dengan kita yang 
berada dalam masyarakat dan suasana sekarang, di mana kaum wanita 
bercakap dengan nada-nada yang manja dan lembut gemalai. Mereka 
mengumpulkan segala daya tarikan wanita, segala daya tarikan seks dan 
segala yang merangsangkan nafsu kemudian mereka lepaskannya di dalam 
nada-nada dan nyanyian-nyanyian mereka? Di manakah duduknya mereka 
dari kebersihan dan kesucian? Bagaimanakah kesucian dan kebersihan dapat 

subur di dalam udara yang kotor itu, di mana tubuh mereka, lenggang- 
lenggok mereka dan suara mereka merupakan kekotoran dan dosa dan noda 
yang hendak dibersihkan Allah dari para hamba Nya yang terpilih? 



32. "Dan bercakaplah dalam perkara yang baik." 

Allah melarangkan mereka bercakap dengan nada-nada yang lemah- 
lembut dan dengan gaya yang tunduk, dan di dalam ayat ini pula menyuruh 
mereka supaya mereka bercakap di dalam perkara-penkara yang baik, kerana 
maudhu' percakapan juga boleh menimbulkan nafsu sama seperti nada dan 
gaya bercakap. Oleh itu tidak seharusnya ada - di dalam percakapan di antara 
lelaki dan perempuan isyarat-isyarat sulit, sindir menyindir dan senda gurau 
supaya tidak membuka pintu ke arah tujuan yang lain sama ada dekat atau 
jauh. 

Allah S.W.T. selaku Pencipta Yang Maha Mengetahui dengan tabiat- 
tabiat makhlukNya telah menyampaikan bimbingan ini kepada para ibu 
Mu'minin yang bersih itu supaya mereka berhati-hati dalam percakapan 
mereka dengan kaum lelaki di zaman mereka, sedangkan zaman itu 
merupakan zaman terbaik dari segala zaman. 






33. "Dan hendaklah kamu menetap di rumah kamu." 

Perintah ini bukanlah bermakna menyuruh mereka supaya tinggal di 
rumah sahaja tanpa meninggalkannya langsung, malah ia merupakan satu 
isyarat yang halus agar mereka menjadikan rumah itu tempat yang pokok di 
dalam kehidupan mereka dan bidang yang lain dari rumah hanya merupakan 
satu bidang kecuali dan dharurat sahaja, tanpa menetap dan bertungkus 
lumus. Bidang itu hanya dipenuhi sekadar perlu sahaja. 

Rumahtangga itulah tempat perempuan. Di sinilah tempat dia 
mendapati dirinya berada di tempat yang sebenar seperti yang dikehendaki 
Allah, iaitu berada dalam keadaan yang tidak terpesong, menyeleweng, kotor 
dan tidak dibebankan dengan tugas-tugas yang bukan tugas-tugas mereka 
yang sebenar yang telah disediakan Allah mengikut fitrah mereka 

"Oleh kerana Islam mahu mengadakan suasana yang wajar bagi 
rumahtangga untuk membela dan memelihara kanak-kanak yang dilahirkan 
di dalamnya, maka Islam telah mewajibkan tanggungan nafkah ke atas lelaki 
supaya si ibu mendapat tenaga; waktu dan ketenangan yang 
membolehkannya untuk mengendalikan urusan membela kanak-kanak yang 
sedang subur itu, juga untuk membolehkannya mewujudkan peraturan, 
keharuman dan kemanisan rumahtangga. Ibu yang penat bekerja kerana 
mencari makan, ibu yang penat dengan tugas-tugas pekerjaan, ibu yang 

terikat dengan waktu-waktu kerja dan ibu yang menghabiskan daya 
tenaganya di dalam pekerjaan, tidak dapat memberikan suasana yang selesa 
dan harum kepada rumahtangga, juga tidak dapat memberikan hak-hak 
pembelaan yang wajar kepada kanak-kanak yang sedang subur itu. Rumah- 
rumah pegawai-pegawai wanita dan isteri yang bekerja hanya dapat 
memberi suasana hotel dan kedai sahaja kepada rumahtangga. Di sana tidak 
ada bau suasana rumahtangga yang harum. Hakikat rumahtangga tidak 
wujud melainkan apabila diwujudkan oleh wanita, dan keharuman bau 
rumahtangga juga tidak wujud kecuali bau itu dilepaskan oleh isteri. 
Kemesraan rumahtangga juga tidak wujud kecuali rumahtangga itu 
dikendalikan oleh ibu. Oleh itu perempuan atau isteri atau ibu yang 
menghabiskan daya tenaga jiwanya di dalam pekerjaan tidak akan dapat 
mencetuskan suasana di dalam rumahtangga kecuali suasana penat, jemu 
dan bosan. 

"Keluarnya kaum wanita untuk bekerja merupakan satu malapetaka 
kepada rumahtangga. Mereka hanya boleh berbuat demikian kerana dharurat 
sahaja, tetapi jika mereka melakukannya dengan sukarela, sedangkan mereka 
boleh menjauhkannya, maka itu merupakan bala yang akan mengganggu 
jiwa, hati dan akal di zaman-zaman keruntuhan akhlak, kejahatan dan 
kesesatan ." 1 

Apabila kaum wanita keluar bukan dengan tujuan bekerja, malah 
dengan tujuan bercampurgaul melakukan pekerjaan-pekerjaan hiburan, 
membuang masa di kelab dan perhimpunan-perhimpunan sosial, maka ia 
merupakan suatu kejatuhan di dalam lumpur yang mengembalikan manusia 
ke padang ragut binatang. 

Perempuan di zaman Rasulullah s.a.w. keluar ke masjid menunaikan 
solat tanpa dilarang oleh syara', tetapi zaman itu adalah zaman kesucian dan 
taqwa. Mereka keluar sembahyang dengan berkelubung. Tiada seorang pun 
yang mengenali mereka dan tiada sesuatu pun yang menampakkan 
kecantikan-kecantikan tubuh badan mereka, namun demikian Siti ' Aisyah r.a. 
tidak berkenan mereka keluar menunaikan solat selepas kewafatan 
Rasulullah s.a.w. 

Tersebut di dalam Sahih al-Bukhari dan Muslim dari 'Aisyah r.a. 
katanya: Dahulu perempuan-perempuan Mu' minat hadir bersembahyang 
Subuh bersama-sama Rasulullah s.a.w kemudian mereka pulang berkelubung 
dengan kain-kain panjang mereka tanpa dikenali kerana gelap. 

Tersebut di dalam Sahih al-Bukhari dan Muslim lagi bahawa 'Aisyah 
telah berkata: Jika Rasulullah s.a.w. mengetahui apa yang dilakukan oleh 
perempuan-perempuan (sekarang) tentulah beliau melarang mereka keluar 
ke masjid-masjid sebagaimana dilarangkan perempuan-perempuan Israel. 

Apakah yang telah dilakukan oleh perempuan-perempuan semasa 
hidup Siti 'Aisyah r.a. itu? Apakah yang mungkin dilakukan mereka sehingga 



1 Dipetik dari buku j bab “Clinll^Luf’ 

dia berpendapat bahawa Rasulullah s.a.w. akan melarang mereka keluar 
bersembahyang? Apakah yang dilakukan mereka dibandingkan dengan apa 
yang dilakukan oleh perempuan-perempuan yang kita lihat pada hari ini? 




33. "Dan janganlah kamu mendedahkan diri seperti pendedahan (wanita 
wanita) di zaman jahiliyah pertama." 

Mereka jangan berbuat begitu apabila mereka terpaksa keluar setelah 
diperintah supaya mereka tinggal di rumah itu sahaja. Di zaman jahiliyah 
dahulu perempuan mendedahkan diri mereka, tetapi semua gambaran yang 
diceritakan mengenai pendedahan perempuan di zaman jahiliyah itu masih 
kelihatan bersahaja atau sopan jika dibandingkan dengan pendedahan 
perempuan di zaman ini iaitu zaman jahiliyah kita sekarang. 

Ujar Mujahid: Dahulu perempuan keluar berjalan di antara kaum 
lelaki. Itulah pendedahan perempuan di zaman jahiliyah. 

Ujar Qatadah: Dahulu perempuan berjalan berlenggang-lengguk untuk 
menarik perhatian lelaki, lalu Allah Ta'ala melarang mereka berbuat 
demikian. 

Ujar Muqatil ibn Hayyan: Pendedahan atau Tabarruj ialah meletakkan 
kain kelubung di atas kepala tanpa mengikatkannya, lalu menampakkan 
rantai lehernya, subangnya dan bahagian lehernya. Semuanya nampak 
belaka. Itulah pendedahan. 

Ujar Ibn Kathir di dalam tafsirnya: Dahulu perempuan lalu di antara 
kaum lelaki dengan mendedahkan dadanya tanpa dilindungi sesuatu apa. 
Kadang-kadang dia menampakkan lehernya, rambut di hadapan kepalanya 
dan subang-subang telinganya, lalu Allah menyuruh perempuan-perempuan 
yang beriman supaya melindungkan diri mereka dalam semua keadaan. 

Itulah gambaran-gambaran pendedahan atau tabarruj di zaman 
jahiliyah yang dibicarakan al-Quranul Karim untuk membersihkan 
masyarakat Islam dari kesan-kesannya dan untuk menghindarkannya dari 
segala faktor tarikan dan godaan wanita, juga untuk meninggikan adab 
sopannya, kefahaman-kefahamannya perasaannya dan adirasanya. 

Kami katakan: Mengenal adirasanya kerana adirasa manusia yang 
hanya tertarik kepada kecantikan badan yang bogel adalah adirasa yang 
primitif dan kasar dan adirasa ini tidak syak lagi lebih rendah dari adirasa 
yang tertarik dengan kecantikan yang sopan dan tenang iaitu kecantikan 
yang membayangkan kecantikan jiwa, kecantikan kesucian diri dan 
kecantikan perasaan. 

Ukuran ini adalah satu ukuran yang tepat tidak meleset untuk 
mengetahui ketinggian dan kemajuan tanah insaniyah. Kesopanan 
merupakan kecantikan haqiqi yang luhur, tetapi kecantikan yang luhur ini 

tidak dapat difahami orang yang mempunyai adirasa jahiliyah yang kasar, 
yang hanya melihat kecantikan pada daging yang bogel dan hanya dapat 
mendengar panggilan keinginan daging yang kasar. 

Ayat ini memberi isyarat kepada pendedahan perempuan di zaman 
jahiliyah. Ia menyarankan bahawa pendedahan wanita itu adalah dari sisa- 
sisa peninggalan jahiliyah yang sepatutnya bagi orang yang telah melewati 
zaman - itu meningkatkan kefahaman-kefahamannya, cita-citanya dan 
perasaan-perasaannya lebih tinggi dari kefahaman-kefahaman, cita-cita dan 
perasaan-perasaan jahiliyah itu. 

Jahiliyah bukanlah satu masa yang tertentu dari sesuatu zaman, malah 
ia adalah satu keadaan sosial yang tertentu yang mempunyai kefahaman- 
kefahaman yang tertentu terhadap hidup. Keadaan dan kefahaman ini 
mungkin terdapat pada mana-mana zaman dan tempat, kerana itu ia menjadi 
penunjuk atau bukti jahiliyah di mana sahaja ia didapati. 

Dengan ukuran ini kita dapati bahawa kita sekarang sedang hidup 
dalam satu masa jahiliyah yang buta, berhati kasar, berkefahaman 
hayawaniyah dan terjerumus ke lembah kehinaan. Dengan ukuran ini kita 
dapat memahami bahawa kesucian diri dan keberkatan tidak mungkin wujud 
di dalam masyarakat yang hidup seperti ini, yang tidak mengamalkan 
sarana-sarana pembersihan diri yang dijadikan Allah sebagai alat untuk 
manusia membersihkan diri mereka dari kekotoran dan pendedahan zaman 
jahiliyah. Mereka yang mula-mula mengambilkan sarana-sarana ini ialah ahli 
rumah Nabi s.a.w. yang sememangnya suci dan bersih belaka. 

Al-Qur'anul-Karim mengarah para isteri Nabi s.a.w. supaya 
mengamalkan sarana-sarana itu kemudian ia mengikatkan hati mereka 
dengan Allah dan mengangkatkan pandangan mereka ke arah kemuncak 
yang bersih dan gemilang untuk mengambil nur hidayat dan pertolongan 
Ilahi untuk mendaki kemuncak yang bersih dan gemilang itu: 




33. "Dan dirikanlah solat serta keluarkan zakat dan ta'atlah kepada Allah 
dan RasulNya." 

Ibadat kepada Allah tidak terpisah dari tatalaku sosial atau akhlak di 
dalam kehidupan, malah ibadat merupakan jalan untuk meningkatkan diri ke 
taraf yang gemilang itu. Ia merupakan bekalan bagi orang yang berjalan 
menuju jalan Allah. Seseorang itu pastilah mempunyai hubungan dengan 
Allah untuk mendapat pertolongan Ilahi dan bekalan dan untuk 
membersihkan hatinya. Dia pasti mempunyai hubungan dengan Allah 
supaya ia dapat meningkatkan dirinya ke taraf yang mengatasi adat 
kebiasaan manusia, tradisi-tradisi masyarakat dan tekanan alam sekitar, dan 
supaya dia merasa bahawa dia lebih mendapat hidayat dan lebih tinggi dari 
manusia dan masyarakat, juga supaya dia merasa benar-benar layak untuk 

memimpin orang-orang lain menuju nur hidayat bukannya dipimpin oleh 
orang-orang lain menuju kepada kegelapan dan jahiliyah yang akan 
menenggelamkan kehidupan manusia apabila mereka menyimpang dari jalan 
Allah. 

Islam merupakan satu kesatuan yang mengumpul syi'ar-syi'ar ibadat, 
adab-adab cara dan akhlak, undang-undang dan peraturan. Seluruhnya 
berada di dalam 'aqidah dan tiap-tiap satunya berperanan untuk 
merealisasikan 'aqidah dan semuanya selaras menuju satu haluan. Dari 
kesatuan dan keselarasan inilah tegaknya entiti agama dan tanpa kedua- 
duanya entiti Islam tidak akan wujud. 

Oleh sebab itulah perintah mendirikan solat, mengeluarkan zakat, taat 
kepada Allah dan Rasul-Nya itu merupakan penamat arahan-arahan 
membentuk kesedaran, akhlak dan tatalaku yang ditujukan kepada ahli 
rumah Rasulullah s.a.w. yang mulia itu, kerana arahan-arahan itu tidak dapat 
ditegakkan tanpa amalan ibadat dan kecacatan. Semuanya itu untuk 
merealisasikan hikmah, tujuan dan matlamat iaitu: 




33. "Sesungguhnya Allah bermaksud hendak menghapuskan dosa dari 
kamu, wahai Ahlil-Bait, dan membersihkan kamu sebersih-bersihnya." 

Ungkapan ini mengandungi berbagai-bagai saranan yang 
membayangkan kasih mesra Ilahi (terhadap Ahlil-Bait). 

Allah menamakan mereka Ahill-Bait (ahli rumah) tanpa sifat dan 
tambahan yang lain kepada rumah itu seolah-olah rumah itu hanya sebuah 
rumah sahaja di alam ini yang mempunyai sifat ini. Apabila disebut sahaja 
bait maka semua orang mengenalinya sama seperti mereka mengenali 
Kaabah apabila dipanggil Baitullah, Baitul al-Haram dan al-Bait. Oleh itu 
ungkapan Ahlil-Bait itu merupakan suatu penghormatan dan keistimewaan 
yang amat besar kepada Rasulullah s.a.w. 

Allah berfirman: 




33. "Sesungguhnya Allah bermaksud hendak menghapuskan dosa dari 
kamu, wahai Ahlil-Bait, dan membersihkan kamu sebersih-bersihnya" 

Dalam ungkapan ini terselit kemesraan Ilahi yang menjelaskan sebab 
dan tujuan perintah-perintah itu, iaitu kemesraan Ilahi yang membuat Ahlil- 
Bait itu merasa bahawa Allah Yang Maha Tinggi sendiri yang mengendalikan 
pembersihan diri mereka dan menghapuskan segala noda dan dosa dari 
mereka. Itulah ri'ayah Ilahi secara langsung terhadap Ahlil-Bait. Apabila kita 
mengetahui bahawa yang mengeluarkan kenyataan itu ialah Allah Pencipta 

alam buana Yang Maha Mulia, Maha Perkasa, Maha Gagah dan Maha Agung, 
maka tahulah kita betapa tingginya penghormatan Ilahi itu. 

Allah S.W.T. membuat kenyataan ini dalam kitab suci-Nya yang 
dibaca di alam Al-Mala'ul-A'la dan dibaca di bumi di setiap tempat dan 
waktu, di mana berjuta-juta manusia yang beribadat dengannya dan berjuta 
bibir yang menyebutnya. 

Akhirnya Allah jadikan perintah-perintah dan arahan-arahan itu 
sebagai sarana untuk menghapuskan noda dan dosa yang boleh 
mencemarkan rumahtangga Rasulullah s.a.w.. Pembersihan itu merupakan 
usaha membersih dan menghapuskan kekotoran dan kecemaran yang 
dilakukan dengan sarana-sarana yang diamal dan dilaksanakan manusia 
dalam kehidupan mereka di alam kenyataan. Inilah jalan Islam iaitu 
mewujudkan kesedaran dan taqwa di dalam hati, tingkahlaku dan amalan di 
dalam kehidupan. Hanya dengan kedua-dua inilah sahaja sempurnanya 
keislaman seorang dan terlaksananya matlamat dan tujuan Islam di dalam 
hidup manusia. 

Arahan-arahan kepada para isteri Rasulullah s.a.w itu ditamatkan 
dengan mengingatkan mereka terhadap kedudukan mereka yang tinggi dan 
istimewa di sisi Rasulullah s.a.w., iaitu menjadikan rumah mereka sebagai 
tempat turunnya al-Quran (tempat lahirnya hikmat (hadith), tempat terbitnya 
nur hidayat dan iman: 




(34) 



34. "Dan ingatlah apa yang dibacakan di rumah-rumah kamu dan ayat-ayat 
Allah dan hikmat (hadith-hadith Rasul), sesungguhnya Allah adalah Maha 
Halus (tadbir-Nya) dan Maha Pakar." 

Itulah limpah kumia Ilahi yang amat besar dan cukuplah bagi seorang 
merasakan kebesaran nikmat itu dan kehalusan ciptaan Allah pada ni'mat 
dan kelimpahan ni'mat yang tiada tolok bandingnya itu. 

Peringatan yang seperti ini juga terdapat pada akhir firman Allah yang 
menawarkan pilihan kepada para isteri Nabi s.a.w. di antara keni' matan 
hidup dunia dan hiasannya dengan memilih Allah, Rasul-Nya dan negeri 
Akhirat. Di sini ketaralah betapa besarnya ni'mat Allah terhadap mereka dan 
betapa kerdilnya keni' matan hidup dunia dengan segala kemewahan dan 
hiasannya. 



(Pentafsiran ayat 35) 



Dalam rangka usaha membersihkan masyarakat Islam dan 
menegakkan kehidupannya di atas landasan nilai-nilai yang dibawa Islam 

yang mencakupi lelaki dan perempuan, maka al-Quran menyebut sifat-sifat 
yang dapat menegakkan nilai-nilai itu dengan terperinci: 









( 35 ) 




35. "Sesungguhnya lelaki-lelaki dan perempuan-perempuan yang Muslim, 
lelaki-lelaki dan perempuan-perempuan yang Mu'min, lelaki-lelaki dan 
perempuan-perempuan yang taat, lelaki-lelaki dan perempuan perempuan 
yang bercakap benar, lelaki-lelaki dan perempuan-perempuan yang sabar, 
lelaki-lelaki dan perempuan-perempuan yang khusyu, lelaki lelaki dan 
perempuan-perempuan yang bersedekah, lelaki-lelaki dan perempuan- 
perempuan yang berpuasa, lelaki-lelaki dan perempuan-perempuan yang 
memelihara anggota kelamin dan lelaki-lelaki dan perempuan-perempuan 
yang banyak mengingati Allah itu adalah telah disediakan Allah untuk 
mereka keampunan dan pahala yang amat besar." 

Sifat-sifat yang terkumpul di dalam ayat ini adalah sifat-sifat yang 
bekerjasama dalam membentukkan jiwa Muslim iaitu Islam, iman, taat, 
bercakap benar, sabar, khusyu, bersedekah, berpuasa, memelihara anggota 
kelamin dan banyak menyebut Allah. Tiap-tiap sifat ini mempunyai nilainya 
masing-masing dalam pembentukan syakhsiyah Muslim. 

Ciri keislaman ialah menyerah diri, ciri keimanan ialah tasdiq, dan di 
antara keduanya terdapat hubungan yang rapat atau salah satunya 
merupakan muka yang kedua kepada muka yang satu lagi. Penyerahan diri 
adalah hasil tasdiq kerana tasdiq yang sebenar melahirkan penyerahan diri 
kepada Allah. 

Ciri keta'atan adalah hasil dari keislaman dan keimanan yang lahir 
dari hati yang redha bukannya dari paksaan luar. 

Ciri bercakap benar ialah sifat yang mengeluarkan orang-orang yang 
tidak bersifat dengannya dari barisan umat Muslimin kerana firman Allah: 




105. "Orang yang mengada-adakan pembohongan itu hanyalah orang- 
orang yang tidak beriman kepada ayat-ayat Allah." 

(Surah an-Nahl) 

Oleh itu pembohong adalah dibuang dari barisan umat Muslimin yang 
bercakap benar. 

Sabar ialah sifat (yang perlu kepada seorang Muslim) kerana tanpa 
sifat ini dia tidak berdaya menjunjung aqidahnya dan melaksanakan 
komitmen-komitmennya. Aqidah Islam memerlukan seorang itu sabar di 
dalam setiap langkahnya, sabar menahan hawa nafsunya, sabar menempuh 
kesulitan-kesulitan da'wah dan penindasan manusia, sabar menghadapi 
kecurangan, kelemahan, penyelewengan dan keragaman manusia, sabar 
menghadapi ujian, dugaan dan fitnah dan sabar menghadapi kesenangan dan 
kesusahan, kerana kesabaran ketika mendapat kesenangan dan kesusahan itu 
amat sulit dan sukar. 

Ciri khusyu' ialah sifat hati dan anggota yang menunjukkan hati itu 
tunduk kepada kebesaran Allah, merasakan kehebatan-Nya dan bertaqwa 
kepadaNya. 

Ciri bersedekah ialah tanda kebersihan diri dari kebakhilan, tanda 
adanya kasihan belas terhadap manusia, tanda adanya semangat perpaduan 
dan saling membantu di dalam kelompok Muslimin. Ia juga merupakan 
penunaian terhadap hak tanggungjawab harta dan pernyataan kesyukuran 
kepada Allah yang mengurniakan nimat. 

Ciri berpuasa: Ayat ini telah menjadikan ibadat puasa sebagai salah 
satu sifat-sifat asasi. Ini menunjukkan puasa itu adalah satu kesanggupan 
yang berterusan dan tetap, iaitu kesanggupan mengatasi kehendak-kehendak 
keperluan dan kesabaran menahankan diri dari keperluan-keperluan hidup 
yang utama. Ia juga merupakan pernyataan iradat (yang gigih) dan 
pernyataan bahawa sifat insaniyah pada makhluk manusia ini mengatasi sifat 
haiwaniyahnya. 

Ciri memelihara anggota kelamin termasuk membersih dan mengawal 
diri dari dorongan nafsu keinginan yang paling kuat dan mendalam dalam 
struktur kejadian manusia. Hanya orang yang bertaqwa sahaja yang dapat 
mengawal desakan keinginan ini. Ia juga mencakupi usaha mengatur 
hubungan lelaki dan perempuan dan meningkatkan matlamat yang lebih 
tinggi dari kepuasan nafsu semata-mata dalam hubungan lelaki dan 
perempuan serta menundukkan hubungan itu kepada kehendak syariat Allah 
dan kepada hikmat dan tujuan yang tinggi dari penciptaan lelaki dan 
perempuan, iaitu hikmat dan tujuan untuk mengimarahkan bumi dan 
meninggikan kehidupan manusia. 

Ciri banyak menyebut Allah merupakan rantai hubungan di antara 
seluruh kegiatan seorang dengan 'aqidah dan kepercayaannya kepada Allah. 
Ia membuat hati terkenang kepada Allah di setiap saat. Fikiran dan gerak- 
gerinya tidak pernah putus dari rantai hubungan yang kukuh dengan Allah. 
Hatinya disirami kemanisan zikir yang mencurahkan nur hidayat dan 
membangkitkan hayat padanya. 

Orang-orang yang terkumpul pada diri mereka sifat-sifat ini iaitu sifat- 
sifat yang berkerjasama membentuk syakhsiyah Muslimin yang sempurna 
itu, maka untuk mereka: 




35. "Disediakan Allah untuk mereka keampunan dan pahala yang amat 
besar." 

Demikianlah ayat ini menyebut sifat-sifat am Muslimin dan Muslimat 
dan asas-asas syakhsiyah mereka setelah ia menyebut sifat-sifat khusus para 
isteri Nabi s.a.w.. pada awal pusingan surah ini. Di dalam ayat ini perempuan 
disebut di samping lelaki sebagai sebahagian dari usaha Islam untuk 
meningkatkan nilai kaum perempuan dan meninggikan pandangan terhadap 
mereka di dalam masyarakat serta memberikan kepada mereka tempat yang 
sama di samping lelaki dalam hubungan mereka dengan Allah dan dalam 
tugas-tugas kewajipan agama, iaitu tugas-tugas membersihkan diri, membuat 
amal ibadat dan berkelakuan yang baik dan lurus di dalam kehidupan. 



(Kumpulan ayat-ayat 36 - 48) 




( 36 ) 






36. Dan tidaklah harus bagi orang-orang yang beriman lelaki dan 
perempuan — apabila Allah dan Rasul-Nya telah menetapkan keputusan 
bagi sesuatu perkara — membuat pilihan sendiri mengenai urusan mereka, 
dan barang siapa yang menderhaka kepada Allah dan Rasul-Nya, maka 
sesungguhnya dia telah sesat dengan kesesatan yang amat nyata. 




37. Dan (kenangilah) ketika engkau berkata kepada orang yang telah 
dikurniakan Allah ni'mat (Islam) kepadanya dan engkau juga telah 
memberi ni'mat (kemerdekaan) kepadanya: Peganglah (jangan cerai) 
isterimu itu dan bertaqwalah kepada Allah! Sedangkan engkau 

menyembunyikan di dalam hatimu rahsia yang telah dinyatakan Allah 
(kepadamu) dan engkau takut kepada manusia, sedangkan Allah itulah 
yang lebih wajar ditakuti engkau. Dan apabila Zaid telah mengakhiri 
kehendaknya terhadap isterinya (menceraikannya). Kami kahwinkan 
engkau dengannya supaya tidak ada keberatan bagi orang-orang Mu'minin 
untuk mengahwini isteri anak-anak angkat mereka apabila mereka telah 
mengakhiri kehendak mereka terhadap isteri-isteri mereka, dan keputusan 
Allah itu adalah keputusan yang tetap terlaksana. 




( 38 ) 



38. Tidak ada sebarang keberatan kepada Nabi dalam melaksanakan 
perintah yang telah ditetapkan Allah kepadanya sebagal Sunnatullah yang 
telah berlaku kepada nabi-nabi yang telah berlalu, dan keputusan Allah itu 
adalah keputusan yang tetap terlaksana. 



(39) 



39. Iaitu nabi-nabi yang menyampaikan risalah-risalah Allah serta takut 
kepada-Nya dan mereka tidak takut kepada seorang pun melainkan hanya 
kepada Allah, dan cukuplah Allah sendiri menjadi Penghisab. 




40. Muhammad itu bukanlah bapa kepada mana-mana lelaki di antara 
kamu, tetapi dia adalah Rasulullah dan penamat sekalian nabi, dan Allah 
Maha Mengetahui segala sesuatu. 




41. Wahai orang-orang yang beriman! Sebutlah Allah dengan sebutan yang 
banyak. 



(42) 




42. Dan bertasbihlah kepada-Nya pagi dan petang. 

J& &6§g tfyVBfflii. 

( 43 ) 



43. Dialah yang mencucurkan rahmat ke atas kamu dan malaikat- 
malaikatNya (juga turut mendo'akan rahmat ke atas kamu) kerana Dia 
hendak mengeluarkan kamu dari kegelapan kepada nur, dan Allah adalah 
Maha Pengasih terhadap para Mu'minin. 




44. Ucapan penghormatan untuk mereka pada hari mereka menemuiNya 
ialah 'selamat sejahtera', dan Allah telah menyediakan untuk mereka 
pahala yang melimpah-ruah. 



(45) 




45. Wahai Nabi! Sesungguhnya Kami telah mengutuskan engkau sebagai 
saksi, sebagai penyampai berita gembira dan sebagai penyampai ajaran. 




46. Juga sebagai penda'wah kepada Allah dengan perintah-Nya dan sebagai 
lampu yang terang. 



(47) 




47. Dan sampaikanlah berita gembira kepada para Mu'minin bahawa 
mereka akan memperolehi dari Allah limpah kurnia yang amat besar. 




48. Dan janganlah engkau turut kehendak orang-orang kafir dan orang- 
orang Munafiq. Dan janganlah engkau hiraukan gangguan-gangguan 
mereka serta berserahlah kepada Allah dan cukuplah Allah sendiri 
menjadi Penjaga (kamu). 

Pelajaran ini merupakan satu pusingan yang baru dalam usaha 
mengatur semula peraturan masyarakat Islam di atas asas kefahaman Islam, 
iaitu peraturan yang berkaitan dengan penghapusan peraturan anak angkat 
yang telah diterangkan di permulaan surah. Kehendak Allah telah 
menugaskan Rasulullah s.a.w. sendiri untuk menghapuskan peraturan ini 

dari segi amali. Dahulu adat orang-orang Arab mengharamkan perkahwinan 
dengan bekas isteri anak angkat sama dengan pengharaman berkahwin 
dengan bekas isteri anak kandung. Orang-orang Arab tidak sanggup 
menghalalkan perkahwinan dengan bekas-bekas isteri anak angkat kecuali 
ada sesuatu contoh yang membenarkan peraturan yang baru ini. Kita akan 
melihat dari kedudukan Nabi s.a.w. yang menghadapi ujian ini, di mana 
selain beliau tiada seorang pun yang sanggup memikul tugas yang amat berat 
ini dan menghadapi masyarakat dengan tindakan yang luar biasa dari adat 
masyarakat itu. Kita juga akan melihat ulasan-ulasan terhadap peristiwa itu 
adalah ulasan yang panjang untuk mengikatkan hati kepada Allah dan untuk 
menerangkan hubungan kaum Muslimin dengan Allah dan Rasulullah serta 
tugasnya di kalangan mereka. Semuanya ini untuk memudahkan proses 
perubahan peraturan itu diterima oleh mereka dan untuk memujuk hati 
mereka supaya menerima perintah dan penyusunan semula peraturan 
masyarakat ini dengan sukarela dan patuh. 

Sebelum peristiwa ini telah pun dijelaskan dasar bahawa segala 
keputusan adalah terserah kepada Allah dan Rasul dan tidak seharusnya 
kepada orang yang beriman lelaki dan perempuan membuat keputusan 
sendiri apabila Allah telah menetapkan keputusan mengenai urusan-urusan 
mereka. Ini menunjukkan betapa sukarnya perubahan peraturan ini kerana ia 
bertentangan dengan adat orang Arab yang kuat. 



(Pentafsiran ayat 36) 



( 36 ) 




36. "Dan tidaklah harus bagi orang-orang yang beriman lelaki dan 
perempuan — apabila Allah dan Rasul-Nya telah menetapkan keputusan 
bagi sesuatu perkara — membuat pilihan sendiri mengenai urusan mereka, 
dan barang siapa yang menderhaka kepada Allah dan Rasul-Nya, maka 
sesungguhnya dia telah sesat dengan kesesatan yang amat nyata." 

Menurut riwayat, ayat ini diturun mengenai peristiwa Zainab binti 
Jahsy apabila Nabi s.a.w.. hendak merobohkan perbezaan kelas yang diwarisi 
turun-temurun di dalam masyarakat Islam dan mengembalikan mereka 
menjadi sama rata seperti gigi-gigi sisir, di mana tiada kelebihan bagi seorang 
ke atas orang yang lain melainkan dengan taqwa. Golongan maula 7 iaitu 
golongan hamba-hamba yang telah dibebaskan merupakan golongan yang 
lebih rendah dari golongan tuanmas. Di dalam golongan ini termasuk Zaid 
ibn Harithah bekas hamba Rasulullah s.a.w. yang telah dijadikannya sebagai 
anak angkat beliau. Rasulullah s.a.w. mahu mewujudkan persamaan taraf 
yang sempurna dengan mengahwinkan Zaid dengan seorang wanita 

bangsawan dari Bani Hasyim dari keluarga beliau sendiri iaitu Zainab binti 
Jahsy. Beliau mahu menghapuskan perbezaan kelas itu di dalam keluarga 
beliau sendiri, kerana perbezaan ini begitu mendalam dan kuat (dalam 
masyarakat Arab) hingga tidak dapat dihapuskan melainkan dengan 
tindakan dari Rasulullah s.a.w. sendiri agar menjadi contoh dan teladan 
kepada kaum Muslimin dan agar umat manusia mengikut jejaknya dalam 
persoalan ini. 

Ibn Kathir telah meriwayatkan di dalam tafsirnya katanya: Ujar al-Aufi 
dan Ibn 'Abbas r.a.: Firman Allah Taala: 




( 36 ) 




cerita itu begini, Rasulullah s.a.w.. keluar meminang untuk anak muda 
(peliharaannya) Zaid ibn Harithah r.a., lalu beliau masuk menemui Zainab 
binti Jahsy al-Asadiyah lalu meminangnya. Jawab Zainab: "Saya tidak mahu 
berkahwin dengannya!" Ujar Rasulullah s.a.w.: "Bahkan hendaklah engkau 
berkahwin dengannya Zainab: "Wahai Rasulullah! Adakah saya diperintah 
mengenai diri saya"' Semasa kedua-duanya sedang bencakap tiba tiba Allah 
menurunkan (ayat tadi) kepada Rasulullah s.a.w. Lalu Zainab berkata: 
"Adakah anda redhakan perkahwinan ini untuk saya, wahai Rasulullah? 
Jawab Rasulullah: "Ya". Ujar Zainab: "Jika begitu, saya tidak akan melanggar 
kehendak Rasulullah. Sesungguhnya saya nikahkan diri saya dengannya" 

Ujar Ibn Lahi'ah dari Abu 'Umnah dari 'Ikramah dari Ibn 'Abbas r.a.. 
katanya: Rasulullah s.a.w.. telah meminang Zainab binti Jahsy untuk Zaid ibn 
Harithah r.a., lalu dia menolak dan berkata: "Saya lebih baik dari dia" Dia 
adalah seorang perempuan yang mudah tersinggung lalu Allah menurunkan 
(ayat tadi). 

Demikianlah kata Mujahid, Qatadah dan Muqatil ibn Hayyan bahawa 
ayat tadi adalah turun mengenai Zainab binti Jahsy r.a. dia dipinang oleh 
Rasulullah untuk maulanya Zaid ibn Harithah r.a.. Pada mulanya dia 
menolak kemudian akhirnya dia menerimanya. 

Ibn Kathir juga telah meriwayat satu riwayat yang lain katanya: Ujar 
Abdul Rahman ibn Zaid ibn Aslam. Ayat (tadi) diturun mengenai Ummu 
Kalthum binti 'Aqabah ibn Abu Muayt r.a. Dia adalah wanita pertama yang 
berhijrah selepas Perjanjian al-Hudaybiyah, lalu dia memberikan dirinya 
kepada Rasulullah s.a.w., lalu beliau berkata: "Aku terima." Lalu beliau 
kahwinkannya dengan Zaid ibn Harithah r.a. (yakni — Wallahu a' alam — 
selepas dia berpisah dengan Zainab), lalu dia dan saudaranya marah dan 
berkata :"Kami mahukan Rasulullah s.a.w.. sendiri, tetapi kami dikahwinkan 
dengan hambanya! Kata rawi: Lalu turunlah (ayat tadi) hingga akhirnya. 
Katanya lagi: Satu perintah yang lebih umum dari ini telah pun datang iaitu: 

6. "Nabi itu lebih menjaga (kebaikan) orang-orang yang beriman dari diri 
mereka sendiri." 

Katanya ayat tadi khusus dan ayat ini lebih umum. 

Di dalam riwayat yang ketiga, ujar Imam Ahmad: Kami telah 
diceritakan oleh Abdur Razzaq, kami telah dikhabarkan oleh Ma'mar dari 
Thabit Al-Bannani dari Anas r. a. katanya: Nabi s.a.w.. telah meminang untuk 
Julaybib 2 seorang wanita dari kaum Ansar. Beliau membuat pinangan kepada 
bapanya, lalu dia berkata: "Nanti saya berunding dengan ibunya/'Jawab 
Nabi s.a.w.. "Baiklah:" Kata rawi, lelaki itu pun pergi menemui isterinya dan 
menyebut perkara pinangan itu kepadanya, lalu isterinya berkata: "Tidak, ya 
Allah, jadi". Rasulullah s.a.w. tidak mendapat orang lain melainkan hanya 
Julaybib, sedangkan sebelum ini kami telah menolak pinangan si anu dan si 
anu. Kata rawi: Anak gadisnya yang sedang bersembunyi itu mendengar 
pembicaraan itu. Lalu lelaki itu hendak keluar untuk memberitahu kepada 
Rasulullah s.a.w. mengenai keputusan itu, tiba-tiba anak gadis itu berkata: 
Adakah bapa dan ibu hendak menolak pinangan Rasulullah s.a.w.? Jika 
beliau redhakan orang itu (Julaybib) untuk bapa dan ibu, maka kahwinkanlah 
saya dengannya. Kata rawi: Seolah-olah gadis itu berlepas diri dari keputusan 
dua orang tuanya. Lalu kedua-duanya berkata: "Katamu itu benar" Lalu 
bapanya pergi menemui Rasulullah s.a.w. dan berkata kepadanya: "Jika anda 
redhakan orang itu, maka kami juga redhakannya" Jawab Rasulullah s.a.w. 
"Sesungguhnya aku telah redhakannya." Kata rawi: Lalu beliau pun 
mengahwinkannya." Kemudian penduduk Madinah diminta pertolongan 
(kerana menghadapi satu peperangan), lalu Julaybib pun menunggang 
(keluar berjuang), dan akhirnya mereka dapatinya gugur syahid dan di 
sekelilingnya terdapat mayat-mayat orang Musyrikin yang telah dibunuh 
olehnya. Kata Anas r.a.: "Aku telah melihat isteri Julaybib dan sesungguhnya 
rumahnya adalah rumah yang paling banyak menerima pinangan di 
Madinah." 

Riwayat-riwayat ini — jika sahih — telah menghubungkan ayat ini 
dengan peristiwa perkahwinan Zainab dengan Zaid r.a. atau dengan 
peristiwa perkahwinan Zaid dengan Ummu Kalthum binti 'Aqabah ibn Abu 
Mu'ait. 

Kami telah mengemukakan riwayat yang ketiga mengenai Julaybib 
kerana ia menunjukkan cara pemikiran masyarakat (di zaman itu) yang mahu 
dihancurkan oleh Islam, dan Rasulullah s.a.w. sendiri telah bertindak 
mengubahkan cara pemikiran itu dengan perbuatan dan Sunnahnya sebagai 
sebahagian dari rangka usaha menyusun semula peraturan masyarakat Islam 
di atas asas pemikiran Islam yang baru dan kefahamannya terhadap nilai- 
nilai di bumi ini juga untuk mencetuskan semangat kemerdekaan yang 



2 Dari golongan bekas hamba (maula) 



Tafsir Fi Zilalil Quran 



48 




Surah Al-Ahzab (Ayat 21 - 40) _ 



dilandaskan di atas sistem hidup Islam yang diambil dari semangatnya yang 
agung. 

Tetapi ayat ini merupakan satu nas yang lebih umum dari mana-mana 
peristiwa yang tertentu. Mungkin juga ia mempunyai hubungan dengan 
tindakan menghapuskan kesan-kesan mengambil anak angkat dan 
menghalalkan isteri-isteri anak angkat yang telah dicerai, juga dengan 
peristiwa perkahwinan Rasulullah s.a.w. dengan Zainab r.a. setelah dia 
bercerai dengan Zaid, iaitu peristiwa yang menimbulkan satu kegemparan 
yang besar pada masa itu dan masih terus digunakan oleh musuh-musuh 
Islam sebagai alasan untuk memburuk-burukkan Rasulullah s.a.w.. Mereka 
telah mengadakan berbagai-bagai kisah dongeng yang karut di sekitar 
peristiwa itu. 

Sama ada yang menjadi sebab turunnya ayat ini ialah peristiwa- 
peristiwa yang disebut oleh riwayat-riwayat tadi atau peristiwa perkahwinan 
Rasulullah s.a.w. dengan Zainab r.a., namun dasar yang dijelaskan oleh ayat 
tadi adalah lebih umum, lebih mencakupi dan lebih mendalam di dalam jiwa 
kaum Muslimin, kehidupan mereka dan pemikiran mereka yang tulen. 

Inilah satu asas dari asas-asas 'aqidah Islam yang telah tertanam di 
dalam hati angkatan kaum Muslimin yang pertama. Ia tertanam dengan amat 
kukuh. Ia diyakinkan oleh jiwa mereka dan ia mempengaruhi perasaan- 
perasaan mereka. Intisari dari asas ini ialah mereka tidak mempunyai apa- 
apa kuasa pun di atas diri mereka dan urusan mereka, malah mereka dan 
segala apa yang ada di dalam milik mereka adalah di bawah kekuasaan 
Allah. Allah memilih dan mengendalikan mereka mengikut kehendak iradat- 
Nya. Mereka tidak lebih dari merupakan sebahagian dari alam buana yang 
berjalan mengikut undang-undang yang umum, sedangkan Allah Pencipta 
dan Pentadbir alam buana inilah yang menggerakkan mereka bersama-sama 
pergerakan alam buana yang besar. Dialah yang membahagikan peranan- 
peranan kepada mereka masing-masing di dalam cerita alam buana yang 
besar ini. Dialah yang menentukan gerak langkah mereka di atas pentas alam 
al-wujud yang besar ini. Mereka tidak mempunyai kuasa memilih peranan 
yang dilakunkan mereka kerana mereka tidak mengetahui cerita itu dengan 
sepenuhnya. Mereka juga tidak mempunyai kuasa untuk memilih gerak 
langkah yang disukai mereka kerana apa yang disukai mereka mungkin tidak 
sesuai dengan peranan yang ditentukan untuk mereka, kerana mereka 
bukannya pengarang cerita itu dan bukan pula tuan punya panggung itu. 
Mereka hanya para pengambil upah yang mendapat upah dari kerja-kerja 
mereka. Mereka tidak mempunyai apa-apa kuasa dalam hasil natijah cerita 
itu. 

Ketika itu barulah mereka menyerahkan diri mereka kepada Allah 
dengan penyerahan yang sebenar-benarnya. Mereka menyerahkannya 
dengan segala apa yang ada pada diri mereka. Mereka tidak mempunyai apa- 
apa kuasa pun terhadap diri mereka. Ketika itulah jiwa mereka menjadi betul 
dan selaras dengan fitrah seluruh alam buana. Ketika itu barulah gerak-geri 
mereka menjadi betul dan selaras dengan pergerakan umum alam buana. 

Mereka berjalan mengikut jalan peredaran mereka masing-masing 
sebagaimana planet-planet dan bintang-bintang berjalan mengikut jalan 
peredaran masing-masing tiada satu pun yang cuba menyimpang dari jalan 
itu atau cuba berjalan lebih cepat atau lambat dalam peredarannya bersama 
pergerakan seluruh alam buana itu. 

Ketika itu barulah hati mereka redha dengan apa sahaja qadha' qadar 
yang ditentukan Allah kepadanya, kerana perasaan batin mereka benar-benar 
merasa bahawa takdir Allah itulah yang mengendalikan segala sesuatu, 
segala manusia, segala peristiwa dan segala keadaan. Mereka menerima 
takdir Allah terhadap mereka dengan ma'rifat yang memberi kefahaman, 
kerehatan, kepercayaan dan ketenteraman. 

Sedikit demi sedikit mereka tidak lagi merasa terkejut dengan takdir 
Allah apabila menimpa mereka. Mereka tidak lagi merasa terperanjat dan 
sedih yang boleh diubati dengan kesabaran. Malah mereka ini takdir Allah 
dengan sambutan orang yang arif dan orang yang menunggu sesuatu yang 
biasa dan diketahui di dalam hatinya tanpa menimbulkan rasa terperanjat, 
gentar dan ta'jub. 

Oleh kerana itu mereka tidak lagi menuntut supaya dipercepatkan 
perjalanan cakerawala kerana mereka hendak melakukan sesuatu yang 
dikehendakinya dan tidak pula menuntut peristiwa-peristiwa itu 
diperlambatkan kerana mereka mempunyai hajat untuk mendapatkan 
sesuatu walaupun hajat itu ialah untuk menolong da'wah mereka dan 
menegakkannya, malah mereka meneruskan perjalanan mereka bersama 
ketetapan-ketetapan Allah yang menyampaikan ke tempat yang 
ditetapkannya. Mereka menerima ketetapan-ketetapan itu dengan redha dan 
tenang. Mereka mengorbankan apa sahaja yang ada pada mereka; nyawa, 
tenaga dan harta benda tanpa tergopoh-gapah, tanpa merasa bosan, tanpa 
membangkit-bangkit, tanpa berbangga-bangga, tanpa menyesal dan bersedih. 
Mereka yakin bahawa mereka sedang melakukan sesuatu yang telah 
ditetapkan Allah supaya mereka melakukannya dan bahawa apa yang 
dikehendaki Allah itulah yang tetap berlaku dan bahawa segala sesuatu itu 
bergantung dengan waktu yang telah ditentukan. 

Itulah penyerahan diri yang mutlaq kepada tangan kekuasaan Allah 
agar memimpin langkah-langkahnya dan mengaturkan pergerakannya, 
sedangkan mereka penuh yakin kepada kepimpinan dan merasa begitu 
aman, percaya dan tenteram dan berjalan bersamanya dengan selesa mudah 
dan lemah lembut. 

Namun demikian, mereka melakukan apa sahaja yang terdaya oleh 
mereka dan mengorbankan apa sahaja yang ada pada mereka. Mereka tidak 
membuang waktu dan daya tenaga mereka. Mereka tidak meninggalkan 
segala ikhtiar dan wasilah. Kemudian mereka tidak memberatkan diri mereka 
dengan perkara-perkara yang tidak mampu dilakukan mereka. Mereka tidak 
keluar dari sifat-sifat mereka sebagai manusia, iaitu sifat-sifat biasa manusia 
dan ciri-ciri lemah dan kuat yang ada pada mereka. Mereka tidak mendakwa 

mempunyai perasaan-perasaan dan daya tenaga yang tidak ada pada diri 
mereka. Mereka tidak suka dipuji kerana kerja-kerja yang tidak dilakukan 
mereka dan tidak mereka berkata berlainan dari apa yang dibuat mereka. 

Inilah imbangan di antara penyerahan diri yang mutlaq kepada takdir 
Allah dan bekerja keras dengan menggunakan segala daya tenaga dan 
berhenti dengan tenang pada tahap usaha yang mampu dilakukan mereka. 
Itulah imbangan yang menjadi sifat istimewa yang tenterap di dalam 
kehidupan angkatan Muslimin yang pertama, malah inilah sifat yang 
melayakkan mereka untuk memikul amanah 'aqidah Islam yang agung yang 
tidak sanggup dipikul oleh gunung-ganang. 

Kemantapan asas ini di dalam hati mereka itulah yang telah 
membolehkan angkatan Muslimin yang pertama melakukan kejayaan- 
kejayaan yang luar biasa di dalam kehidupan peribadi mereka dan dalam 
kehidupan masyarakat manusia di zaman itu. Asas inilah yang menjadikan 
segala jejak langkah dan pergerakan mereka seliras dengan peredaran 
cakerawala dan selaras dengan langkah-langkah zaman, tidak bencanggah 
dan berlanggar dengannya hingga menyebabkan mereka terhalang atau 
terlambat. Asas inilah yang memberkati segala usaha perjuangan mereka 
hingga dapat menghasilkan buah-buah manis yang amat banyak dan amat 
besar dalam masa yang pendek sahaja. 

Sesungguhnya perubahan yang berlaku di dalam jiwa mereka, di 
mana gerak langkah mereka selaras dengan harakat alam buana, sesuai 
dengan perencanaan Ilahi yang mengendalikan seluruh alam buana ini .... 
sesungguhnya perubahan itu merupakan satu mu'jizat yang amat besar yang 
tidak dapat dilaksanakan oleh manusia, malah ia terlaksana dengan iradat 
Allah yang telah menciptakan bumi dan langit, bintang-bintang dan planet- 
planet dan menyelaraskan gerak langkah mereka dengan peredaran 
cakerawala itu sesuai dengan penyelarasan Ilahi yang istimewa. 

Hakikat ini ditunjukkan oleh berbagai-bagai ayat al-Qur'an, di mana 
Allah S.W.T. berfirman: 



56. "Sesungguhnya engkau tidak dapat memberi hidayat kepada mereka 
yang engkau kasihi, tetapi Aliahlah yang memberi hidayat kepada mereka 
yang dikehendaki-Nya." 

(Surah al-Qasas) 



272. "Bukanlah kewajipan engkau menjadikan mereka mendapat hidayat, 
tetapi Aliahlah yang memberi hidayat kepada mereka yang dikehendaki- 
Nya." 

(Surah al-Baqarah) 

120. "Katakanlah bahawa hidayat Allah itulah hidayat yang sebenar." 

(Surah al-Baqarah) 

Itulah hidayat dengan hakikatnya yang agung dan maknanya yang 
luas. Allah memberi hidayat dan memimpin manusia ke tempatnya yang 
sebenar di dalam rangka alam buana dan menyelaraskan gerak langkahnya 
dengan gerakan alam buana. 

Usaha perjuangan itu tidak akan mendapat hasilnya yang sempurna 
melainkan apabila hati seseorang itu tegak di atas hidayat Allah dalam 
ertikatanya yang sebenar dan gerak langkahnya selaras dengan peredaran 
alam buana dan hatinya yakin kepada takdir Allah yang meliputi segala- 
galanya, iaitu tiada sesuatu pun di alam buana ini melainkan mengikut 
kehendak takdir-Nya. 



Dari penjelasan ini ternyatalah bahawa nas al-Qur'an: 




M 



36. "Dan tidaklah harus bagi orang-orang yang beriman lelaki dan 
perempuan — apabila Allah dan Rasul-Nya telah menetapkan keputusan 
bagi sesuatu perkara — membuat pilihan sendiri mengenai urusan 
mereka" 

adalah mempunyai pengertian yang lebih syumul, lebih luas dan lebih jauh 
dari mana-mana peristiwa khusus yang berlaku dan diturunkan ayat ini 
kerananya. Ayat ini menjelaskan satu dasar umum yang pokok di dalam 
sistem hidup Islam. 



(Pentafsiran ayat-ayat 37 - 40) 



Kemudian al-Quran menceritakan tentang peristiwa perkahwinan 
Nabi s.a.w. dengan Zainab binti Jahsy serta pendahuluan dan ekorannya 
yang mengandungi hukum-hukum dan arahan-arahan: 

(37) 




37. "Dan (kenangilah) ketika engkau berkata kepada orang yang telah 
dikurniakan Allah ni'mat (Islam) kepadanya dan engkau juga telah 
memberi ni'mat (kemerdekaan) kepadanya: Peganglah (jangan cerai) 
isterimu itu dan bertaqwalah kepada Allah! Sedangkan engkau 
menyembunyikan di dalam hatimu rahsia yang telah dinyatakan Allah 
(kepadamu) dan engkau takut kepada manusia, sedangkan Allah itulah 
yang lebih wajar ditakuti engkau. Dan apabila Zaid telah mengakhiri 
kehendaknya terhadap isterinya (menceraikannya). Kami kahwinkan 
engkau dengannya supaya tidak ada keberatan bagi orang-orang Mu'minin 
untuk mengahwini isteri anak-anak angkat mereka apabila mereka telah 
mengakhiri kehendak mereka terhadap isteri-isteri mereka, dan keputusan 
Allah itu adalah keputusan yang tetap terlaksana." 




38. "Tidak ada sebarang keberatan kepada Nabi dalam melaksanakan 
perintah yang telah ditetapkan Allah kepadanya sebagai Sunnatullah yang 
telah berlaku kepada nabi nabi yang telah berlalu, dan keputusan Allah itu 
adalah keputusan yang tetap terlaksana." 




(39) 



39. "Iaitu nabi-nabi yang menyampaikan risalah-risalah Allah serta takut 
kepada-Nya dan mereka tidak takut kepada seorang pun melainkan hanya 
kepada Allah, dan cukuplah Allah sendiri menjadi Penghisab." 




40. "Muhammad itu bukanlah bapa kepada mana-mana lelaki di antara 
kamu, tetapi dia adalah Rasulullah dan penamat sekalian nabi, dan Allah 
Maha Mengetahui segala sesuatu." 

Pada awal surah ini telah pun dijelaskan tentang penghapusan adat 
mengambil anak angkat dan memulangkan bin mereka kepada bapa-bapa 

mereka yang sebenar serta menegakkan hubungan kekeluargaan itu di atas 
asasnya yang semulajadi. 




( 4 ) 




4. "Dan Dia tidak menjadikan anak-anak angkat kamu itu sebagai anak- 
anak kandung kamu sendiri. (Dakwaan-dakwaan itu) hanya perkataan- 
perkataan kamu yang keluar dari mulut kamu sahaja, sedangkan Allah 
menerangkan hakikat yang benar dan Dialah jua yang memberi hidayat ke 
jalan yang betul." 




5. "Panggilah mereka (anak anak angkat) dengan 'bin' bapa mereka yang 
sebenar. Itulah yang lebih adil di sisi Allah. Jika kamu tidak mengetahui 
bapa-bapa mereka (maka panggillah mereka) sebagai saudara-saudara 
seagama kamu dan sebagai maula kamu. Dan tiada apa-apa dosa di atas 
kamu dalam perkara yang kamu tersalah melakukannya, tetapi (yang 
dikira berdosa) ialah perbuatan-perbuatan yang disengajakan hati kamu, 
dan Allah adalah Maha Pengampun dan Maha Pengasih." 

Tetapi peraturan anak angkat ini masih mempunyai kesan-kesannya 
yang kuat di dalam kehidupan masyarakat Arab dan kesan-kesan ini tidak 
terhapus semudah terhapusnya peraturan anak angkat itu sendiri, kerana 
adat resam dalam sebuah masyarakat itu mempunyai pengaruh dan kesan 
yang amat mendalam di dalam hati penduduk penduduknya. Oleh sebab itu 
penghapusan kesan-kesan adat itu pastilah didahulukan dengan contoh- 
contoh amali yang menentang adat itu, dan contoh-contoh ini pula pastilah 
pada permulaannya menghadapi kecaman-kecaman dan tentulah kesannya 
diterima dengan berat oleh orang yang ramai. 

Dahulu telah pun dinyatakan bahawa Rasulullah s.a.w. telah 
mengahwinkan anak angkatnya Zaid ibn Harithah — yang pernah dipanggil 
Zaid ibn Muhammad kemudian diubah kepada bin bapanya yang sebenar — 
dengan Zainab binti Jahsy anak perempuan ibu saudara beliau sendiri. 
Tujuan perkahwinan ini ialah untuk memecahkan perbezaan kelas yang 
turun-temurun dan untuk merealisasikan tujuan firman Allah Taala: 

13. "Sesungguhnya orang yang paling mulia di sisi Allah ialah orang yang 
paling bertaqwa di antara kamu." 

(Surah al-Hujurat) 

Seterusnya tujuan perkahwinan itu ialah untuk menegakkan nilai 
lslamiyah yang baru dengan mengemukakan contoh amali di alam 
kenyataan. 

Kemudian selepas itu Allah berkehendak pula menyerahkan kepada 
Nabi-Nya — di samping tugas-tugas kerasulan yang lain — tugas 
menghapuskan sendiri kesan-kesan peraturan anak angkat itu dengan 
mengahwini bekas isteri anak angkatnya Zaid ibn Harithah yang telah 
diceraikan itu dan menghadapi masyarakat dengan tindakan ini, iaitu satu 
tirtdakan yang tidak terdaya dilakukan oleh seorang yang lain untuk 
menghadapi masyarakat (zaman itu) walaupun peraturan anak angkat itu 
sendiri telah dibatalkan. 

Allah Ta'ala telah mengilhamkan kepada Nabi s.a.w. bahawa Zaid 
akan menceraikan isterinya. Dan beliau sendiri pula akan mengahwininya 
kerana sesuatu hikmat yang telah diputuskan Allah. Pada masa itu hubungan 
di antara Zaid dan Zainab berada dalam keadaan huru hara yang 
membayangkan bahawa perkongsian hidup mereka tidak akan berpanjangan. 

Zaid berkali-kali datang menemui Rasulullah s.a.w. dan mengadu 
bahawa dia tidak senang hidup dengan Zainab dan tidak sanggup lagi untuk 
terus hidup dengannya. Rasulullah s.a.w. walaupun beliau terkenal berani 
menghadapi kaumnya di dalam urusan aqidah dengan tegas tanpa teragak- 
agak dan takut, namun beliau merasa berat dengan ilham yang diterima dari 
Allah mengenai Zainab. Beliau teragak-agak hendak menghadapi kaumnya 
dengan memecahkan adat yang telah bertunjang begitu mendalam itu. Lalu 
beliau berkata kepada Zaid (seorang yang telah dikurniakan Allah dengan 
ni'mat Islam dan ni'mat hubungan yang dekat dengan Rasulullah, juga 
ni'mat kasih Rasulullah s.a.w. terhadap dirinya, iaitu kasih yang diutamakan 
beliau di dalam hatinya di atas sekalian yang lain tanpa kecuali, dia juga 
seorang yang mendapat ni'mat kemerdekaan, asuhan dan kasih sayang dan 
Rasulullah s.a.w.) Beliau bersabda kepada Zaid: 



37. "Peganglah (jangan cerai) isterimu itu dan bertaqwalah kepada Allah." 

Dengan jawapan ini beliau melambatkan tindakan menghadapi 
persoalan yang amat besar ini, di mana beliau masih teragak-agak untuk 
mengumumkannya kepada orang ramai sebagaimana diterangkan Allah: 



Tafsir Fi Zilalil Quran 



55 




Surah Al-Ahzab (Ayat 21 - 40) _ 



37. "Sedangkan engkau menyembunyikan di dalam hatimu rahsia yang 
telah dinyatakan Allah (kepadamu) dan engkau takut kepada manusia, 
sedangkan Allah itulah yang lebih wajar ditakuti engkau." 

Rahsia yang disembunyikan Nabi s.a.w. di dalam hatinya, sedangkan 
beliau tahu bahawa Allah akan mendedahkannya ialah ilham Allah yang 
menyarankan bahawa beliau akan berkahwin dengan Zainab, tetapi ilham itu 
bukanlah merupakan satu perintah yang berterus terang dari Allah, kerana 
jika ilham itu bersifat demikian tentulah beliau tidak akan teragak-agak dan 
melambat-lambatkannya atau cuba menangguh-nangguhkannya, malah 
beliau akan mengumumkannya dengan terus terang biar bagaimanapun 
akibatnya, tetapi Rasulullah s.a.w. hanya di peringkat berhadapan dengan 
ilham di dalam hatinya dan di waktu itu beliau merasa bimbang 
menghadapinya dari menghadapi orang ramai sehingga diizinkan Allah. 
Pada akhir Zaid menceraikan isterinya, sedangkan Zaid dan Zainab sendiri 
tidak berfikir apakah yang akan berlaku selepas itu, kerana menurut adat, 
Zainab tetap dianggap sebagai bekas isteri anak Muhammad yang tidak halal 
kepadanya walaupun selepas dihapuskan adat anak angkat itu kerana 
perintah menghalalkan bekas isteri anak angkat yang diceraikan itu belum 
lagi diturunkan pada masa itu. Hanya peristiwa perkahwinan Nabi s.a.w. 
dengan Zainab selepas itu sahaja yang menjelaskan hukum ini iaitu setelah 
peristiwa itu diterima dengan rasa hairan, terkejut dan membantah. 

Inilah cerita sebenar yang meruntuhkan segala cerita-cerita lain 
mengenai peristiwa ini, iaitu cerita-cerita karut yang digunakan oleh musuh- 
musuh Islam dahulu dan sekarang. Mereka telah merekakan berbagai-bagai 
dongeng dan cerita-cerita dusta di sekitar peristiwa itu 

Cerita yang sebenarnya ialah seperti yang diterangkan Allah Ta'ala: 




37. "Dan apabila Zaid telah mengakhiri keperluannya terhadap isterinya 
(menceraikannya). Kami kahwinkan engkau dengannya supaya tidak ada 
keberatan bagi orang-orang Mu'minin untuk mengahwini isteri anak-anak 
angkat mereka apabila mereka telah mengakhiri keperluan mereka 
terhadap isteri-isteri mereka, dan keputusan Allah jua adalah keputusan 
yang tetap terlaksana." 

Ini adalah salah satu tugas risalah yang amat berat yang ditanggung 
oleh Rasulullah s.a.w. untuk menghadapi masyarakat yang sangat 
bencikannya sehingga beliau teragak-agak untuk mengemukakan kepada 
masyarakat, sedangkan beliau tidak pernah teragak-agak menghadapi 

masyarakat untuk menegakkan 'aqidah tauhid, mengancam tuhan-tuhan dan 
sembahan-sembahan mereka yang karut dan menyalahkan datuk nenek 
mereka. 




37. "Dan keputusan Allah itu adalah keputusan yang tetap terlaksana." 

Keputusan Allah adalah satu keputusan yang tidak dapat ditolak dan 
dielak. Ia tetap berkuatkuasa dan terlaksana dan tidak ada jalan yang lain lagi 
untuk menghindarinya. 

Perkahwinan Rasulullah s.a.w.. dengan Zainab r.a. dilangsungkan 
selepas habis 'iddahnya. Beliau telah mengirim Zaid bekas suaminya selaku 
seorang yang paling disayangi supaya melamarkan Zainab untuknya. 

Dari Anas r.a. kata: Apabila selesai 'iddah Zainab r.a., sabda 
Rasulullah s.a.w. kepada Zaid ibn Harithah: Pergilah (berjumpa dengan 
Zainab) dan sebutkan kepadanya bahawa aku melamarnya." Lalu Zaid pun 
pergi menemui Zainab yang sedang menguli gandumnya. Kata Zaid: Apabila 
aku melihatnya sebaklah dadaku hingga aku tidak berdaya melihatnya, lalu 
aku berkata bahawa Rasulullah s.a.w. telah melamarnya. Kemudian aku 
palingkan belakangku kepadanya dan memusingkan tumitku sambil berkata 
lagi: "Wahai Zainab! Bergembiralah engkau! Rasulullah s.a.w. telah 
mengutuskan aku supaya melamarmu." Jawab Zainab: "Aku tidak akan 
berbuat apa-apa sehingga aku diperintahkan Tuhanku Azzawajalla." Lalu dia 
pun bangun menuju ke masjidnya. Kemudian turun ayat itu dan Rasulullah 
s.a.w. masuk ke rumahnya tanpa meminta izin lagi . 3 

Al-Bukhari r.a. telah meriwayatkan dari Anas ibn Malik r.a. katanya: 
Sesungguhnya Zainab binti Jahsy r.a. menyatakan rasa bangganya terhadap 
isteri-isteri Nabi s.a.w. yang lain dengan katanya: "Anda semua dikahwinkan 
oleh keluarga-keluarga anda, sedangkan saya dikahwinkan oleh Allah Ta'ala 
dari atas tujuh petala langit" 

Tetapi persoalan ini tidak berlalu dengan mudah, malah seluruh 
masyarakat Islam gempar dan orang-orang Munafiqin terus membuat heboh 
dengan mengatakan Muhammad telah berkahwin dengan isteri anaknya! 

Oleh kerana persoalan ini persoalan menegakkan satu dasar yang 
baru, maka al-Qur'an telah menguatkannya dan menghapuskan unsur 
keganjilannya dengan memulangkan persoalan ini kepada lunas-lunasnya 
yang mudah, logikal yang bersejarah: 



3 Hadith ini diriwayatkan oleh Imam Ahmad dan dikeluarkan oleh Muslim dan an-Nasai ’I dari 
beberapa saluran dari Sulaiman ibn al-Mugirah. 

( 38 ) 




38. "Tidak ada sebarang keberatan kepada Nabi dalam melaksanakan 
perintah yang telah ditetapkan Allah kepadanya sebagai Sunnatullah yang 
telah berlaku kepada nabi-nabi yang telah berlalu, dan keputusan Allah itu 
adalah keputusan yang tetap terlaksana." 

Persoalan itu berlangsung mengikut Sunnatullah yang tidak berubah- 
ubah, iaitu undang-undang yang bergantung dengan hakikat-hakikat segala 
sesuatu bukannya bergantung dengan tanggapan-tanggapan dan adat-adat 
yang dibuat oleh manusia tanpa berlandaskan asas. 



( 38 ) 




38. "Dan keputusan Allah itu adalah keputusan yang tetap terlaksana." 

Yakni lulus dan berkuatkuasa. Tiada apa dan siapa pun yang dapat 
menahankannya Keputusan itu telah dibuat dengan penuh kebijaksanaan 
dan pertimbangan ia dibuat kerana sesuatu tujuan yang dikehendaki Allah 
yang mengetahui sejauh mana keperluannya dan kepentingannya di samping 
mengetahui masa dan tempat mana patut dilaksanakannya. Allah Ta'ala telah 
memerintah Rasul-Nya supaya membatalkan adat itu dan menghapuskan 
kesannya secara amali, juga supaya menjelaskan penghapusan itu dengan 
menjadikan diri beliau sebagai contoh pertama di alam kenyataan, kerana 
perintah Allah itu pasti dilaksanakan. 

Sunnatullah ini telah berlangsung di kalangan para rasul yang telah 

lalu: 




( 39 ) 



39. "Iaitu nabi-nabi yang menyampaikan risalah-risalah Allah serta takut 
kepada-Nya dan mereka tidak takut kepada seorang pun melainkan hanya 
kepada Allah, dan cukuplah Allah sendiri menjadi Penghisab/ 

Mereka tidak membuat apa-apa perhitungan terhadap makhluk di 
dalam perkara-perkara yang berkaitan dengan risalah yang ditugaskan 
kepada mereka dan mereka tidak takut kepada sesiapapun kecuali Allah 
yang mengutuskan mereka unituk menyampaikan da'wah-Nya, untuk 
bertindak dan melaksanakan hukuman. 



( 39 ) 

39. "Dan cukuplah Allah sendiri menjadi Penghisab." 

Hanya Allah sendiri sahaja yang menghisab mereka, sedangkan 
manusia tidak berkuasa menghisabkan mereka. 



40. "Muhammad itu bukanlah bapa kepada mana mana lelaki di antara 
kamu." 

Yakni Zainab itu bukanlah isteri anaknya dan Zaid juga bukan anak 
kandung Muhammad, kerana dia adalah anak Harithah. Jadi, tidak ada 
sesuatu yang menghalangkan dalam persoalan ini apabila dilihat dengan 
kacamata hakikat yang wujud di alam kenyataan. 



Hubungan di antara Nabi Muhammad s.a.w. dengan seluruh orang-orang 
Islam termasuk Zaid ibn Harithah ialah hubungan seorang Nabi dengan 
kaumnya, bukannya hubungan seorang bapa dengan seseorang dari mereka: 




40. "Tetapi dia adalah seorang Rasul dan penamat sekalian nabi.' 

